title: Σύσταση της Επιτροπής, της 26ης Μαρτίου 2009 , σχετικά με τις κατευθυντήριες γραμμές προστασίας δεδομένων για το ηλεκτρονικό σύστημα πληροφόρησης για την εσωτερική αγορά (IMI) [κοινοποιηθείσα υπό τον αριθμό Ε(2009) 2041] (Κείμενο που παρουσιάζει ενδιαφέρον για τον ΕΟΧ)

text:
               18.4.2009

               EL

               Επίσημη Εφημερίδα της Ευρωπαϊκής Ένωσης

               L 100/12

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 26ης Μαρτίου 2009
   σχετικά με τις κατευθυντήριες γραμμές προστασίας δεδομένων για το ηλεκτρονικό σύστημα πληροφόρησης για την εσωτερική αγορά (IMI)
   [κοινοποιηθείσα υπό τον αριθμό Ε(2009) 2041]
   (Κείμενο που παρουσιάζει ενδιαφέρον για τον ΕΟΧ)
   (2009/329/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211 δεύτερο εδάφιο,
   Ύστερα από διαβούλευση με τον Ευρωπαίο Επόπτη Προστασίας Δεδομένων,
   Εκτιμώντας τα ακόλουθα:

               (1)

               Η απόφαση 2004/387/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, περί της διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC) (1), και ιδίως το άρθρο 4, προβλέπει την υλοποίηση έργων κοινού ενδιαφέροντος, προκειμένου να καταστήσει δυνατή την αποτελεσματική, αποδοτική και ασφαλή ανταλλαγή πληροφοριών μεταξύ δημόσιων διοικήσεων σε όλα τα προσήκοντα επίπεδα, καθώς και μεταξύ των εν λόγω δημόσιων διοικήσεων και των κοινοτικών οργάνων ή άλλων φορέων, κατά περίπτωση.

               (2)

               Στις 17 Μαρτίου 2006, οι εκπρόσωποι των κρατών μελών στη συμβουλευτική επιτροπή συντονισμού στον τομέα της εσωτερικής αγοράς (2) ενέκριναν το συνολικό σχέδιο εφαρμογής για το ηλεκτρονικό σύστημα πληροφόρησης για την εσωτερική αγορά, αποκαλούμενο εφεξής: «IMI», και για την ανάπτυξή του που αποσκοπεί στη βελτίωση της επικοινωνίας μεταξύ των διοικήσεων των κρατών μελών.

               (3)

               Κατόπιν της εν λόγω έγκρισης, η Επιτροπή αποφάσισε τη χρηματοδότηση και δημιουργία του ηλεκτρονικού συστήματος πληροφόρησης για την εσωτερική αγορά ως έργου κοινού ενδιαφέροντος με τις αποφάσεις C(2006) 3606 της 14ης Αυγούστου 2006, C(2007) 3514 της 25ης Ιουλίου 2007 και C(2008) 1881 της 14ης Μαΐου 2008.

               (4)

               Στόχος του IMI είναι να υποστηρίξει τις σχετικές κοινοτικές πράξεις που απαιτούν την ανταλλαγή πληροφοριών μεταξύ διοικήσεων των κρατών μελών, συμπεριλαμβανομένης της οδηγίας 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (3) και της οδηγίας 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά (4).

               (5)

               Η ανταλλαγή πληροφοριών με ηλεκτρονικά μέσα μεταξύ των κρατών μελών, και μεταξύ των κρατών μελών και της Επιτροπής πρέπει να συμμορφώνεται προς τους κανόνες σχετικά με την προστασία δεδομένων προσωπικού χαρακτήρα που διατυπώνονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των εν λόγω δεδομένων (5) και στον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των εν λόγω δεδομένων (6).

               (6)

               Το δικαίωμα προστασίας των δεδομένων αναγνωρίζεται από το Χάρτη των Θεμελιωδών Δικαιωμάτων της Ευρωπαϊκής Ένωσης, ιδίως το άρθρο 8· ηλεκτρονικά συστήματα πληροφόρησης όπως το IMI πρέπει να εξασφαλίζουν ότι οι διάφορες ευθύνες και υποχρεώσεις που αναλαμβάνουν από κοινού η Επιτροπή και τα κράτη μέλη όσον αφορά τους κανόνες προστασίας δεδομένων είναι σαφείς και ότι στα υποκείμενα των δεδομένων παρέχονται απλοί και εύκολα διαθέσιμοι μηχανισμοί για τη διεκδίκηση των δικαιωμάτων τους.

               (7)

               Η απόφαση 2008/49/ΕΚ της Επιτροπής, της 12ης Δεκεμβρίου 2007, σχετικά με την προστασία των προσωπικών δεδομένων κατά την εφαρμογή του συστήματος πληροφόρησης για την εσωτερική αγορά (IMI) (7) καθόρισε τις αρμοδιότητες, τα δικαιώματα και τις υποχρεώσεις των συμμετεχόντων στο IMI και των χρηστών του IMI. Η εν λόγω απόφαση της Επιτροπής έλαβε υπόψη τη γνωμοδότηση της ομάδας εργασίας του άρθρου 29 (8).

               (8)

               Κατόπιν της έγκρισης της εν λόγω απόφασης, ο Ευρωπαίος Επόπτης Προστασίας Δεδομένων (ΕΕΠΔ) ενέκρινε μια γνώμη (9) με την οποία ζητήθηκε η έκδοση νομικής πράξης, κατά προτίμηση υπό μορφή κανονισμού του Κοινοβουλίου και του Συμβουλίου λόγω του ότι το πεδίο εφαρμογής του IMI αναμένεται να διευρυνθεί σταδιακά σε πρόσθετους τομείς της νομοθεσίας για την εσωτερική αγορά με αυξημένη πολυπλοκότητα και αυξανόμενο αριθμό συμμετεχουσών αρχών και ανταλλαγών δεδομένων. Σε πολλές συνεδριάσεις και κατά την ανταλλαγή επιστολών μεταξύ του ΕΕΠΔ και των υπηρεσιών της Επιτροπής (10) συμφωνήθηκε η υιοθέτηση μιας σταδιακής προσέγγισης η οποία θα ξεκινούσε με την υιοθέτηση των κατευθυντήριων γραμμών για την προστασία των δεδομένων που θα καταρτιστούν σε στενή διαβούλευση με τον ΕΕΠΔ.

               (9)

               Οι εν λόγω κατευθυντήριες γραμμές συμπληρώνουν την απόφαση 2008/49/ΕΚ της Επιτροπής και λαμβάνουν υπόψη τόσο τις συστάσεις της ομάδας εργασίας του άρθρου 29 όσο και εκείνες του ΕΕΠΔ,

         ΣΥΝΙΣΤΑ ΟΤΙ ΤΑ ΚΡΑΤΗ ΜΕΛΗ ΠΡΕΠΕΙ:

               1.

               Να λάβουν μέτρα για να εξασφαλίσουν την εφαρμογή των κατευθυντήριων γραμμών του παραρτήματος από τους συμμετέχοντες στο IMI και τους χρήστες του IMI.

               2.

               Να ενθαρρύνουν τους εθνικούς συντονιστές του IMI να έρθουν σε επαφή με τις εθνικές αρχές προστασίας δεδομένων για καθοδήγηση και παροχή βοήθειας σχετικά με τον καλύτερο τρόπο εφαρμογής των εν λόγω κατευθυντήριων γραμμών σύμφωνα με την εθνική νομοθεσία.

               3.

               Να παράσχουν ανάδραση στην Ευρωπαϊκή Επιτροπή σχετικά με την εφαρμογή των κατευθυντήριων γραμμών του παραρτήματος, εντός χρονικού διαστήματος εννέα μηνών μετά την έγκριση της παρούσας σύστασης και με τη βοήθεια των εθνικών συντονιστών του IMI. Η εν λόγω ανάδραση θα ληφθεί υπόψη από την Ευρωπαϊκή Επιτροπή σε έκθεση που θα συντάξει εντός ενός έτους από την έγκριση της παρούσας σύστασης, όπου θα αξιολογήσει την κατάσταση προστασίας των δεδομένων στο IMI καθώς και το περιεχόμενο και τον επίκαιρο χαρακτήρα οποιωνδήποτε μελλοντικών μέτρων, συμπεριλαμβανομένης της πιθανής έκδοσης νομικής πράξης.

      Βρυξέλλες, 26 Μαρτίου 2009.

            Για την Επιτροπή

         Charlie McCREEVY

            Μέλος της Επιτροπής

      (1)  ΕΕ L 144 της 30.4.2004, σ. 69, όπως διορθώθηκε με την ΕΕ L 181 της 18.5.2004, σ. 25.

      (2)  Συστάθηκε με την απόφαση 93/72/ΕΟΚ της Επιτροπής (ΕΕ L 26 της 3.2.1993, σ. 18).

      (3)  ΕΕ L 255 της 30.9.2005, σ. 22.

      (4)  ΕΕ L 376 της 27.12.2006, σ. 36.

      (5)  ΕΕ L 281 της 23.11.1995, σ. 31.

      (6)  ΕΕ L 8 της 12.1.2001, σ. 1.

      (7)  ΕΕ L 13 της 16.1.2008, σ. 18.

      (8)  Γνωμοδότηση 01911/07/EN, WP 140.

      (9)  Γνωμοδότηση του Ευρωπαίου Επόπτη Προστασίας Δεδομένων («ΕΕΠΔ») για την απόφαση 2008/49/ΕΚ της Επιτροπής, της 12ης Δεκεμβρίου 2007, σχετικά με την προστασία των προσωπικών δεδομένων κατά την εφαρμογή του συστήματος πληροφόρησης για την εσωτερική αγορά (IMI) (ΕΕ C 270 της 25.10.2008, σ. 1).

      (10)  http://www.edps.europa.eu/EDPSWEB/edps/site/mySite/pid/87

      ΠΑΡΑΡΤΗΜΑ

         ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΤΗΝ ΕΦΑΡΜΟΓΗ ΤΩΝ ΚΑΝΟΝΩΝ ΠΡΟΣΤΑΣΙΑΣ ΤΩΝ ΔΕΔΟΜΕΝΩΝ ΣΤΟ IMI

      1.   IMI — ΕΝΑ ΕΡΓΑΛΕΙΟ ΓΙΑ ΔΙΟΙΚΗΤΙΚΗ ΣΥΝΕΡΓΑΣΙΑ
      Το IMI είναι μια εφαρμογή λογισμικού, προσβάσιμη μέσω διαδικτύου, που έχει σχεδιαστεί από την Ευρωπαϊκή Επιτροπή σε συνεργασία με τα κράτη μέλη. Κύριος στόχος του είναι να βοηθήσει τα κράτη μέλη κατά την πρακτική εφαρμογή της νομοθεσίας της ΕΕ που προβλέπει αμοιβαία συνδρομή και διοικητική συνεργασία. Το IMI δεν είναι μια βάση δεδομένων που αποσκοπεί στην αποθήκευση πληροφοριών για μεγάλα χρονικά διαστήματα, αλλά ένας κεντρικός μηχανισμός που επιτρέπει στις εθνικές διοικήσεις των κρατών μελών του ΕΟΧ να ανταλλάσσουν πληροφορίες, με περιορισμένες περιόδους διατήρησης δεδομένων.

         Σελίδα εισόδου στο IMI

      Το IMI υποστηρίζει επί του παρόντος τις ανταλλαγές πληροφοριών στο πλαίσιο της οδηγίας για τα επαγγελματικά προσόντα και από τα τέλη του 2009 θα υποστηρίζει επίσης τις ανταλλαγές πληροφοριών στο πλαίσιο της οδηγίας για τις υπηρεσίες. Στο μέλλον, ενδέχεται να υποστηρίζει ανταλλαγές πληροφοριών για πρόσθετους τομείς νομοθεσίας της εσωτερικής αγοράς. Το παράρτημα της απόφασης της Επιτροπής 2008/49/ΕΚ θα παρέχει πάντα έναν ενημερωμένο κατάλογο των εν λόγω τομέων νομοθεσίας. Το εν λόγω παράρτημα κατά διαστήματα θα τροποποιείται. Το IMI δεν μπορεί να χρησιμοποιείται για ανταλλαγές πληροφοριών σε τομείς νομοθεσίας που δεν περιλαμβάνονται στο εν λόγω παράρτημα.

         Παράδειγμα της εικόνας της εφαρμογής σχετικά με τις αρμόδιες αρχές που χειρίζονται τα επαγγελματικά προσόντα

      Η συνεργασία μεταξύ των εθνικών διοικήσεων είναι ζωτικής σημασίας για την καλή λειτουργία της εσωτερικής αγοράς. Οι ευρωπαίοι πολίτες δεν μπορούν να απολαμβάνουν βασικά δικαιώματα στον τομέα της εσωτερικής αγοράς, όπως η ελευθερία εγκατάστασης σε άλλο κράτος μέλος ή η ελευθερία διασυνοριακής παροχής υπηρεσιών, χωρίς πρακτικές ρυθμίσεις για διοικητική συνεργασία.

         Ορισμένα παραδείγματα

      Μια γερμανίδα ιατρός, κάτοικος Βερολίνου, παντρεύεται Γάλλο και αποφασίζει να ξεκινήσει μια νέα ζωή στο Παρίσι. Η γερμανίδα ιατρός επιθυμεί να ασκήσει το επάγγελμά της στη Γαλλία και έτσι υποβάλλει τους τίτλους και τα διπλώματά της στον Ιατρικό Σύλλογο στη Γαλλία. Το πρόσωπο που επεξεργάζεται το φάκελο αμφισβητεί την αυθεντικότητα ενός εκ των διπλωμάτων και χρησιμοποιεί το IMI για να το ελέγξει, σε συνεργασία με την αρμόδια αρχή στο Βερολίνο.
      Μια γαλλική εταιρεία βιομηχανικού καθαρισμού που λειτουργεί στη Γαλλία παρέχει επίσης υπηρεσίες καθαρισμού διασυνοριακά στην περιοχή της Καταλονίας (Ισπανία). Μια ισπανική ΜΚΟ υποβάλλει καταγγελία στη διεύθυνση περιβάλλοντος της Καταλονίας δηλώνοντας ότι η γαλλική εταιρεία δεν διαθέτει το εξειδικευμένο εργατικό δυναμικό που απαιτείται για το χειρισμό ορισμένων υλικών καθαριστικών. Η αρμόδια αρχή της Καταλονίας χρησιμοποιεί το IMI για να διαπιστώσει εάν η εταιρεία καθαρισμού λειτουργεί νόμιμα στη Γαλλία.
      Η διοικητική συνεργασία εντός της ΕΕ δεν είναι εύκολη. Υπάρχουν γλωσσικά εμπόδια (η ΕΕ έχει 23 επίσημες γλώσσες), έλλειψη διοικητικών διαδικασιών για διασυνοριακή συνεργασία, διαφορετικές διοικητικές δομές και κουλτούρες και έλλειψη σαφώς προσδιορισμένων εταίρων στα άλλα κράτη μέλη.
      Αν και η εξασφάλιση της αποτελεσματικής εφαρμογής της νομοθεσίας της εσωτερικής αγοράς στα εδάφη των κρατών μελών έγκειται στα ίδια, η Επιτροπή πιστεύει ότι τα κράτη μέλη χρειάζονται τα εργαλεία ώστε να συνεργαστούν. Με αυτό το σκεπτικό σχεδιάστηκε το IMI: για τον προσδιορισμό της κατάλληλης αρμόδιας αρχής σε άλλο κράτος μέλος (λειτουργία αναζήτησης), για τη διαχείριση των ανταλλαγών πληροφοριών βάσει απλών και ομοιόμορφων διαδικασιών και για την εξάλειψη των γλωσσικών εμποδίων βάσει προκαθορισμένων και ήδη μεταφρασμένων σειρών ερωτήσεων.

         Στιγμιότυπα οθόνης με ερωτήσεις στις γλώσσες δύο αρμόδιων αρχών που εμπλέκονται σε ανταλλαγή πληροφοριών

      2.   ΠΕΔΙΟ ΕΦΑΡΜΟΓΗΣ ΚΑΙ ΣΚΟΠΟΣ ΤΩΝ ΚΑΤΕΥΘΥΝΤΗΡΙΩΝ ΓΡΑΜΜΩΝ
      Οι χρήστες του IMI είναι εμπειρογνώμονες στα αντίστοιχα πεδία της αρμοδιότητάς τους, είτε πρόκειται για τους κανόνες που διέπουν ένα επάγγελμα είτε για τους κανονισμούς που εφαρμόζονται για την παροχή υπηρεσιών. Ωστόσο, δεν είναι εμπειρογνώμονες στην προστασία δεδομένων και μπορεί να μην γνωρίζουν πάντα επαρκώς τις απαιτήσεις προστασίας δεδομένων που επιβάλλονται από τη δική τους εθνική νομοθεσία προστασίας δεδομένων.
      Επομένως, συνιστάται η παροχή κατευθυντήριων γραμμών στους χρήστες του IMI, στις οποίες να εξηγείται η λειτουργία του IMI από απόψεως προστασίας δεδομένων, καθώς και τα μέτρα διασφάλισης που είναι ενσωματωμένα στο σύστημα και οι πιθανοί κίνδυνοι που σχετίζονται με τη χρήση του (1).
      Οι παρούσες κατευθυντήριες γραμμές δεν αποτελούν συνολική ανασκόπηση όλων των ζητημάτων προστασίας δεδομένων σε σχέση με το IMI, αλλά μια επεξήγηση φιλική προς το χρήστη, ένα πλαίσιο συμμόρφωσης που να μπορούν να κατανοήσουν όλοι οι χρήστες του IMI. Σε περίπτωση ανάγκης, οι χρήστες του IMI μπορούν πάντα να λαμβάνουν περαιτέρω καθοδήγηση και βοήθεια από τις αρχές προστασίας δεδομένων των κρατών μελών. Ένας κατάλογος των λόγω αρχών, με τα στοιχεία επικοινωνίας και τους δικτυακούς τόπους τους, παρέχεται στην παρακάτω ιστοσελίδα:
      http://ec.europa.eu/justice_home/fsj/privacy/nationalcomm/index_en.htm
      3.   ΠΕΡΙΒΑΛΛΟΝ ΕΥΝΟΪΚΟ ΓΙΑ ΤΗΝ ΠΡΟΣΤΑΣΙΑ ΔΕΔΟΜΕΝΩΝ
      Το IMI αναπτύχθηκε λαμβάνοντας υπόψη τις απαιτήσεις της νομοθεσίας προστασίας δεδομένων και ευνοεί την προστασία δεδομένων λόγω του σχεδιασμού του.
      Οι χρήστες του IMI μπορούν να είναι βέβαιοι ότι το IMI είναι μια αξιόπιστη εφαρμογή λογισμικού από απόψεως προστασίας δεδομένων και αυτό αποδεικνύεται εύκολα με ορισμένα απλά παραδείγματα:

                  α)

                  Το IMI χρησιμοποιείται μόνο από αρμόδιες αρχές εντός του Ευρωπαϊκού Οικονομικού Χώρου (τα κράτη μέλη της ΕΕ και η Νορβηγία, η Ισλανδία και το Λιχτενστάιν) και δεν πραγματοποιούνται μεταφορές προσωπικών δεδομένων εκτός του ΕΟΧ.

                  β)

                  Η Ευρωπαϊκή Επιτροπή και οι συντονιστές του IMI (2) δεν έχουν πρόσβαση στα προσωπικά δεδομένα επαγγελματιών ή φορέων παροχής υπηρεσιών που γίνονται αντικείμενο ανταλλαγών στο σύστημα.

                  γ)

                  Μόνο οι αρμόδιες αρχές που εμπλέκονται σε μια αίτηση πληροφοριών επιτρέπεται να βλέπουν τα προσωπικά δεδομένα του φορέα παροχής υπηρεσιών (3). Στην πραγματικότητα, η προστασία περιλαμβάνει ακόμη και την παρεμπόδιση του παραλήπτη μιας αίτησης να δει τις προσωπικές πληροφορίες σχετικά με τον φορέα παροχής υπηρεσιών μέχρι την επίσημη αποδοχή από τον παραλήπτη.

                     Παράδειγμα της προβολής μιας αίτησης πριν από την αποδοχή της από τον παραλήπτη

                  δ)

                  Όλα τα προσωπικά δεδομένα που σχετίζονται με αιτήσεις διαγράφονται αυτόματα από το σύστημα έξι μήνες μετά την ολοκλήρωση της διαδικασίας επεξεργασίας μιας αίτησης ή ακόμη και νωρίτερα, αν ζητηθεί από τις εμπλεκόμενες αρμόδιες αρχές (για περισσότερες λεπτομέρειες, βλέπε κεφάλαιο 12 σχετικά με την περίοδο διατήρησης).

            4.   ΠΟΙΟΣ ΕΙΝΑΙ ΠΟΙΟΣ ΣΤΟ IMI; ΤΟ ΖΗΤΗΜΑ ΤΟΥ ΚΟΙΝΟΥ ΕΛΕΓΧΟΥ
      Το IMI είναι ένα σαφές παράδειγμα κοινών εργασιών επεξεργασίας και κοινού ελέγχου. Για παράδειγμα, ενώ μόνο οι αρμόδιες αρχές στα κράτη μέλη ανταλλάσσουν προσωπικά δεδομένα, η αποθήκευση των εν λόγω δεδομένων στους εξυπηρετητές τους είναι ευθύνη της Ευρωπαϊκής Επιτροπής. Ενώ η Ευρωπαϊκή Επιτροπή δεν επιτρέπεται να δει τα εν λόγω προσωπικά δεδομένα, ο χειριστής του συστήματος επεξεργάζεται τη διαγραφή και διόρθωση των δεδομένων.
      Με άλλα λόγια και ως αποτέλεσμα της κατανομής διαφορετικών ευθυνών μεταξύ της Επιτροπής και των κρατών μελών:

                  α)

                  Κάθε αρμόδια αρχή και κάθε συντονιστής IMI είναι ελεγκτής όσον αφορά τις δικές του δραστηριότητες επεξεργασίας δεδομένων,

                  β)

                  Η Επιτροπή δεν είναι χρήστης, αλλά ο χειριστής του συστήματος, ευθύνεται κυρίως για τη συντήρηση και την ασφάλεια του συστήματος (4),

                  γ)

                  Οι συμμετέχοντες στο IMI αναλαμβάνουν από κοινού την ευθύνη όσον αφορά την ειδοποίηση για διατάξεις και δικαιώματα πρόσβασης, ενστάσεις και διορθώσεις.

            Σε πολύπλοκα σενάρια κοινού ελέγχου όπως το IMI, θεωρείται πιο αποτελεσματική, από πλευράς συμμόρφωσης, η ενσωμάτωση της προστασίας δεδομένων στο σύστημα εξ αρχής (βλέπε ενότητα: ‘Εργασία σε εξέλιξη’στο κεφάλαιο 13:‘Συνεργασία με αρχές προστασίας δεδομένων και τον ΕΕΠΔ’)και ο καθορισμός ενός πλαισίου συμμόρφωσης όπως προβλέπεται στις παρούσες κατευθυντήριες γραμμές. Η συμμόρφωση προς το πλαίσιο είναι ευθύνη όλων των συμμετεχόντων στο IMI και των χρηστών του IMI.
      5.   ΣΥΜΜΕΤΕΧΟΝΤΕΣ ΣΤΟ IMI ΚΑΙ ΧΡΗΣΤΕΣ ΤΟΥ IMI
      Όλοι οι συμμετέχοντες που χρησιμοποιούν το IMI επικυρώνονται από τους συντονιστές του IMI. Οι συμμετέχοντες και οι χρήστες, καθώς και οι αρμοδιότητες, τα δικαιώματα και οι υποχρεώσεις τους, περιγράφονται λεπτομερώς στα άρθρα 6 έως 12 της απόφασης της Επιτροπής 2008/49/ΕΚ. Επομένως, δεν υπάρχει ανάγκη επανάληψης των εν λόγω θεμάτων στις παρούσες κατευθυντήριες γραμμές.
      Είναι σημαντικό να καταστεί κατανοητό ότι το IMI είναι ένα πολύ ευέλικτο σύστημα μέσω του οποίου τα κράτη μέλη μπορούν να αναθέτουν ευθύνες και αρμοδιότητες σε αρμόδιες αρχές και συντονιστές με πολλούς διαφορετικούς τρόπους ώστε να ανταποκρίνονται στη συγκεκριμένη διοικητική δομή τους και στους τομείς νομοθεσίας που πρόκειται να καλυφθούν από τη διοικητική συνεργασία.
      Είναι επίσης σημαντικό να λαμβάνεται υπόψη ότι οι χρήστες του IMI στα κράτη μέλη ευθύνονται για πολλές άλλες εργασίες επεξεργασίας. Η συμμόρφωση της προστασίας δεδομένων στο IMI δεν χρειάζεται να είναι αδικαιολόγητα πολύπλοκη ή να δημιουργεί υπερβολικό διοικητικό φόρτο, ούτε πρέπει να είναι ένα σύστημα που να ανταποκρίνεται σε κάθε περίπτωση.
      Στις περισσότερες περιπτώσεις, οι αρμόδιες αρχές πρέπει απλώς να εκτελούν τις ενέργειες επεξεργασίας εντός του IMI, ακολουθώντας τους ίδιους κανόνες και την ορθή πρακτική που εφαρμόζουν συνήθως ως ελεγκτές δεδομένων, σύμφωνα με τις δικές τους συγκεκριμένες ανάγκες και τους νόμους προστασίας δεδομένων των κρατών μελών τους.
      Πρέπει επίσης να επωφελούνται από το περιβάλλον υπέρ της προστασίας δεδομένων που παρέχεται στα πλαίσια του IMI. Για παράδειγμα, ενθαρρύνονται να ζητήσουν τη διαγραφή των προσωπικών δεδομένων που έχουν γίνει αντικείμενο ανταλλαγής ακόμη και πριν από τη λήξη της περιόδου διατήρησης των έξι μηνών, αν δεν χρειάζεται πλέον να φυλάσσουν την ανταλλαγή πληροφοριών στο IMI.
      6.   ΝΟΜΙΚΟΙ ΛΟΓΟΙ ΓΙΑ ΤΙΣ ΑΝΤΑΛΛΑΓΕΣ ΠΡΟΣΩΠΙΚΩΝ ΠΛΗΡΟΦΟΡΙΩΝ ΣΤΟ IMI
      Η Επιτροπή εξέδωσε την απόφαση 2008/49/ΕΚ που καθορίζει τις αρμοδιότητες, τα δικαιώματα και τις υποχρεώσεις των συμμετεχόντων στο IMI και των χρηστών του IMI, σχετικά με την προστασία των προσωπικών δεδομένων.
      Δεν είναι όλες οι πληροφορίες που ανταλλάσσονται στο IMI προσωπικά δεδομένα. Για παράδειγμα, οι πληροφορίες που ανταλλάσσονται μπορεί να αφορούν νομικά πρόσωπα (5) ή η ερώτηση και απάντηση μπορεί να μην σχετίζεται με οποιοδήποτε συγκεκριμένο άτομο (π.χ. μια γενική ερώτηση για το κατά πόσο ένα επάγγελμα είναι νομικά κατοχυρωμένο σε ένα συγκεκριμένο κράτος μέλος).
      Σε πολλές περιπτώσεις, ωστόσο, οι ανταλλαγές πληροφοριών αφορούν άτομα και επομένως πρέπει να υφίστανται νομικοί λόγοι για την επεξεργασία των προσωπικών δεδομένων. Η χρήση του IMI γίνεται συχνά προς όφελος του υποκειμένου των δεδομένων. Εν τούτοις, ακόμη και αν η ανταλλαγή πληροφοριών δεν γίνεται απαραίτητα προς όφελος του υποκειμένου των δεδομένων, οι πληροφορίες μπορούν να ανταλλάσσονται με χρήση του IMI από τις αρμόδιες αρχές, με την προϋπόθεση ότι η εν λόγω ανταλλαγή απαιτείται από συγκεκριμένη νομική βάση.
      Το άρθρο 7 της οδηγίας 95/46/ΕΚ περιλαμβάνει τους νομικούς λόγους για την επεξεργασία προσωπικών δεδομένων. Τα στοιχεία γ) και ε) του άρθρου 7 είναι αυτά που σχετίζονται περισσότερο με ανταλλαγές δεδομένων στα πλαίσια του IMI.
      I.   Τήρηση της εκ του νόμου υποχρέωσης [άρθρο 7 στοιχείο γ)]
      Γενικότερα, τα κράτη της ΕΕ πρέπει να συνεργάζονται μεταξύ τους και με τα κοινοτικά θεσμικά όργανα. Η υποχρέωση διοικητικής συνεργασίας περιγράφεται ρητώς και συγκεκριμένα στην οδηγία 2005/36/ΕΚ (αναγνώριση επαγγελματικών προσόντων) και στην οδηγία 2006/123/ΕΚ (οδηγία για τις υπηρεσίες).
      Το άρθρο 56 παράγραφοι 1 και 2 της οδηγίας για τα επαγγελματικά προσόντα προβλέπει τα εξής:

         «1.   Οι αρμόδιες αρχές του κράτους μέλους υποδοχής και του κράτους μέλους καταγωγής συνεργάζονται στενά και παρέχουν αμοιβαία υποστήριξη με σκοπό την ευχερέστερη εφαρμογή της παρούσας οδηγίας. Οι εν λόγω αρχές διασφαλίζουν τον εμπιστευτικό χαρακτήρα των πληροφοριών που ανταλλάσσουν.
         2.   Οι αρμόδιες αρχές των κρατών μελών υποδοχής και καταγωγής ανταλλάσσουν πληροφορίες όσον αφορά τη λήψη πειθαρχικών μέτρων ή την επιβολή ποινικών κυρώσεων ή οποιεσδήποτε άλλες σοβαρές ειδικές περιστάσεις που ενδέχεται να έχουν επιπτώσεις στην άσκηση των δραστηριοτήτων τις οποίες αφορά η παρούσα οδηγία, τηρούμενης της προστασίας των δεδομένων προσωπικού χαρακτήρα που προβλέπεται στις οδηγίες 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών πόρων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (…) και 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες) [ΕΕ L 201 της 31.7.2002, σ. 37].»

      Το άρθρο 28 παράγραφοι 1 και 6 της οδηγίας για τις υπηρεσίες προβλέπει τα εξής:

         «1.   1. Τα κράτη μέλη αλληλοβοηθούνται και καταβάλλουν προσπάθεια για να συνεργάζονται αποτελεσματικά μεταξύ τους με σκοπό να εξασφαλίζεται η εποπτεία των παρόχων και των υπηρεσιών τους…
         6.   Τα κράτη μέλη παρέχουν το συντομότερο δυνατό και με ηλεκτρονικά μέσα τις πληροφορίες που ζητούνται από άλλα κράτη μέλη ή από την Επιτροπή.»

      Το άρθρο 34 παράγραφος 1 της οδηγίας για τις υπηρεσίες προβλέπει τα εξής:

         «1.   Η Επιτροπή, σε συνεργασία με τα κράτη μέλη, θεσπίζει ηλεκτρονικό σύστημα για την ανταλλαγή πληροφοριών μεταξύ κρατών μελών λαμβάνοντας υπόψη τα υφιστάμενα συστήματος ενημέρωσης».

      II.   Η εκτέλεση εργασίας δημοσίου συμφέροντος ή η οποία εμπίπτει στην άσκηση δημόσιας εξουσίας που έχει ανατεθεί στον ελεγκτή [άρθρο 7 στοιχείο ε)].
      Οι συμμετέχοντες στο IMI και οι χρήστες του IMI εκτελούν εργασίες δημοσίου συμφέροντος ή οι οποίες εμπίπτουν στην άσκηση δημόσιας εξουσίας που τους έχει ανατεθεί. Όλες οι εγγραφές στο IMI επικυρώνονται από τον συντονιστή IMI αφού επιβεβαιωθεί ότι η οικεία αρμόδια αρχή δεν εκτελεί εργασίες δημοσίου συμφέροντος (για παράδειγμα ιατρικοί ή κτηνιατρικοί φορείς που εξασφαλίζουν ότι τα μέλη τους συμμορφώνονται προς ηθικούς ή υγειονομικούς κανόνες) ή εργασίες οι οποίες εμπίπτουν στην άσκηση δημόσιας εξουσίας που της έχει ανατεθεί (π.χ. υπουργεία παιδείας που εξασφαλίζουν ότι οι καθηγητές δευτεροβάθμιας εκπαίδευσης διαθέτουν τα σωστά προσόντα).
      Βάσει των ανωτέρω, είναι δυνατή η χρήση του IMI για την ανταλλαγή προσωπικών δεδομένων σύμφωνα με την οδηγία για τα επαγγελματικά προσόντα και την οδηγία για τις υπηρεσίες για τους σκοπούς που καθορίζονται στις οικείες διατάξεις. Πληροφορίες σχετικά με λοιπή νομοθεσία εσωτερικής αγοράς δεν μπορούν να γίνουν αντικείμενο ανταλλαγής στο IMI. Αν το πεδίο εφαρμογής του IMI σε κάθε στάδιο διευρυνθεί ώστε να συμπεριλάβει πρόσθετη νομοθεσία, θα προστεθούν στο παράρτημα της απόφασης 2008/49/ΕΚ κατάλληλες παραπομπές στις σχετικές κοινοτικές πράξεις.
      7.   ΤΟ ΖΗΤΗΜΑ ΤΟΥ ΕΦΑΡΜΟΣΤΕΟΥ ΔΙΚΑΙΟΥ ΚΑΙ ΤΗΣ ΚΑΤΑΛΛΗΛΗΣ ΕΠΟΠΤΕΙΑΣ
      Το εφαρμοστέο δίκαιο προστασίας δεδομένων εξαρτάται από το ποιος είναι ο συμμετέχων στο IMI ή ο χρήστης του IMI. Για παράδειγμα, για την Ευρωπαϊκή Επιτροπή, εφαρμόζεται ο κανονισμός (ΕΚ) αριθ. 45/2001 για την προστασία δεδομένων. Για έναν εθνικό χρήστη (π.χ. μια αρμόδια αρχή), το εφαρμοστέο δίκαιο είναι η εθνική νομοθεσία προστασίας δεδομένων που πρέπει να συμμορφώνεται προς την οδηγία 95/46/ΕΚ (οδηγία για την προστασία των δεδομένων).
      Η Ευρωπαϊκή Ένωση διαθέτει ένα σταθερό νομικό πλαίσιο προστασίας δεδομένων που προβλέπεται από την εν λόγω οδηγία και τον κανονισμό (ΕΚ) αριθ. 45/2001 (6). Η οδηγία για την προστασία δεδομένων παρέχει μια σχετική ευελιξία στα κράτη μέλη. Επομένως, συνιστάται οι εθνικοί συντονιστές του IMI να συζητούν τις εν λόγω κατευθυντήριες γραμμές με τις αρχές προστασίας δεδομένων τους, για παράδειγμα, όσον αφορά τις λεπτομέρειες πληροφοριών που παρέχονται σε άτομα (βλέπε κεφάλαιο 9 σχετικά με το εν λόγω θέμα) ή την υποχρέωση κοινοποίησης ορισμένων ενεργειών επεξεργασίας δεδομένων σε αρχές προστασίας δεδομένων.
      Η οδηγία 95/46/ΕΚ είναι μια οδηγία για την εσωτερική αγορά που έχει διπλό σκοπό. Η εναρμόνιση της εθνικής νομοθεσίας προστασίας δεδομένων σκοπό έχει τόσο να εξασφαλίσει ένα υψηλό επίπεδο προστασίας δεδομένων όσο και να διασφαλίσει τα θεμελιώδη δικαιώματα των ατόμων και, κατά συνέπεια, να επιτρέψει την ελεύθερη ροή προσωπικών δεδομένων μεταξύ των κρατών μελών. Επομένως, οι εθνικές ιδιαιτερότητες δεν πρέπει να έχουν οποιονδήποτε πρακτικό ή σημαντικό αντίκτυπο στη χρήση του IMI και την ανταλλαγή των πληροφοριών που απαιτούνται από άλλες κοινοτικές πράξεις.
      Ένα από τα πλέον σημαντικά χαρακτηριστικά του ευρωπαϊκού νομικού πλαισίου προστασίας δεδομένων είναι η εποπτεία του από δημόσιες ανεξάρτητες αρχές προστασίας δεδομένων. Ως αποτέλεσμα, οι πολίτες μπορούν να υποβάλλουν καταγγελίες στις εν λόγω αρχές για την επίλυση των προβλημάτων τους σχετικά με την προστασία δεδομένων κατά τρόπο άμεσο και εξωδικαστικό. Η επεξεργασία προσωπικών δεδομένων σε εθνικό επίπεδο εποπτεύεται από τις εθνικές αρχές προστασίας δεδομένων και η επεξεργασία προσωπικών δεδομένων από τα ευρωπαϊκά θεσμικά όργανα εποπτεύεται από τον Ευρωπαίο Επόπτη Προστασίας Δεδομένων (ΕΕΠΔ). Κατά συνέπεια, η Ευρωπαϊκή Επιτροπή υπόκειται στην εποπτεία του ΕΕΠΔ και λοιποί χρήστες του IMI στην εποπτεία των σχετικών εθνικών αρχών προστασίας δεδομένων. Για περισσότερες λεπτομέρειες σχετικά με το χειρισμό καταγγελιών ή αιτημάτων των υποκειμένων των δεδομένων, βλέπε κεφάλαιο 10 σχετικά με τα δικαιώματα πρόσβασης και διόρθωσης και κεφάλαιο 13 σχετικά με το ζήτημα συνεργασίας με αρχές προστασίας δεδομένων και τον ΕΕΠΔ.
      8.   ΑΡΧΕΣ ΠΡΟΣΤΑΣΙΑΣ ΔΕΔΟΜΕΝΩΝ ΠΟΥ ΕΦΑΡΜΟΖΟΝΤΑΙ ΣΤΙΣ ΑΝΤΑΛΛΑΓΕΣ ΠΛΗΡΟΦΟΡΙΩΝ
      Η επεξεργασία προσωπικών δεδομένων σύμφωνα με την ευρωπαϊκή νομοθεσία μπορεί να πραγματοποιείται μόνο υπό ορισμένες προϋποθέσεις (βλέπε κεφάλαιο 6: «Νομικοί λόγοι για τις ανταλλαγές προσωπικών πληροφοριών στο IMI») και σύμφωνα με ορισμένες αρχές που η οδηγία για την προστασία δεδομένων αποκαλεί «αρχές σχετικά με την ποιότητα δεδομένων» (βλέπε άρθρο 6 του παρόντος).
      Οι ελεγκτές δεδομένων πρέπει να συλλέγουν προσωπικά δεδομένα μόνο για νόμιμους και συγκεκριμένους σκοπούς και να μην τα επεξεργάζονται για λόγους μη συμβατούς προς αυτούς που δηλώνονται κατά τη στιγμή της συλλογής. Κλασικό παράδειγμα μη συμβατών σκοπών θα μπορούσε να είναι η πώληση από μια αρμόδια αρχή σε ιδιωτικές εταιρείες για σκοπούς μάρκετινγκ των διευθύνσεων που συλλέγει για τους σκοπούς χειρισμού της περίπτωσης διακινούμενων επαγγελματιών σύμφωνα με την οδηγία για τις υπηρεσίες.
      Επιπλέον, η επεξεργασία προσωπικών δεδομένων πρέπει να είναι αναλογική (επαρκής, σχετική και όχι υπερβολική) προς τους σκοπούς της συλλογής και ο ελεγκτής πρέπει επίσης να λαμβάνει εύλογα μέτρα για την εξασφάλιση της επικαιροποίησης των δεδομένων και της καταστροφής τους ή της τήρησης της ανωνυμίας τους από τη στιγμή που η αναγνώριση του υποκειμένου δεδομένων δεν είναι πλέον απαραίτητη. Οι αρχές ποιότητας δεδομένων είναι αρχές χρηστής διαχείρισης των πληροφοριών, διότι ένα καλό σύστημα πληροφόρησης δεν είναι αυτό που φυλάσσει gigabytes δεδομένων για μη συγκεκριμένο λόγο, τα οποία γρήγορα παύουν να ισχύουν και γίνονται αναξιόπιστα. Ένα αξιόπιστο ηλεκτρονικό σύστημα πληροφόρησης πρέπει να συλλέγει μόνο τα δεδομένα που είναι απαραίτητα για τους σκοπούς που καθορίζονται εκ των προτέρων και τα δεδομένα αυτά πρέπει να ενημερώνονται ώστε είναι πλήρως αξιόπιστα.
      Η εφαρμογή αυτών των αρχών ποιότητας δεδομένων στη λειτουργία του IMI έχει ως αποτέλεσμα τη διατύπωση των παρακάτω συστάσεων:

                  1.

                  Η χρήση του IMI πρέπει να περιορίζεται αυστηρά στους σκοπούς που καθορίζονται από την ισχύουσα νομοθεσία (π.χ. σε περίπτωση δικαιολογημένης αμφιβολίας ή για οποιουσδήποτε άλλους λόγους που καθορίζονται από την ισχύουσα νομοθεσία). Επομένως, ενώ αναμένεται ότι το IMI θα αποτελέσει το σύνηθες μέσο για την ανταλλαγή πληροφοριών μεταξύ αρμόδιων αρχών, πρέπει να καταστεί απολύτως σαφές ότι το IMI δεν πρέπει να χρησιμοποιείται συστηματικά για την εκτέλεση ελέγχων ιστορικού σχετικά με διακινούμενους επαγγελματίες ή φορείς παροχής υπηρεσιών.

                  2.

                  Η αιτούσα αρμόδια αρχή πρέπει να παρέχει μόνο τα προσωπικά δεδομένα που χρειάζεται η αποκρινόμενη αρμόδια αρχή ώστε να μπορεί να προσδιορίσει σαφώς την ταυτότητα του εν λόγω ατόμου ή να απαντήσει σε ερωτήσεις. Για παράδειγμα, αν ένας διακινούμενος επαγγελματίας μπορεί να προσδιοριστεί με το όνομα και τον αριθμό καταχώρισής του σε επαγγελματικό μητρώο, δεν πρέπει να είναι απαραίτητη και η παροχή του προσωπικού αριθμού αναγνώρισής του.

                  3.

                  Οι χρήστες του IMI πρέπει να επιλέγουν προσεκτικά τις ερωτήσεις και να μην κάνουν περισσότερες ερωτήσεις από όσες είναι απολύτως απαραίτητες. Δεν πρόκειται μόνο για ζήτημα τήρησης των αρχών ποιότητας δεδομένων, αλλά και για ζήτημα μείωσης του διοικητικού φόρτου. Για λόγους διαφάνειας, οι προκαθορισμένες σειρές ερωτήσεων δημοσιεύονται στον δικτυακό τόπο του IMI (7).

                     Τι είναι τα ευαίσθητα δεδομένα; (8)

                  Είναι τα δεδομένα που αποκαλύπτουν φυλετική ή εθνική προέλευση, πολιτικές απόψεις, θρησκευτικές ή φιλοσοφικές πεποιθήσεις, ιδιότητα μέλους σε συνδικαλιστική οργάνωση, υγεία, σεξουαλική ζωή, αδικήματα, ποινικές καταδίκες ή μέτρα ασφάλειας. Ορισμένα κράτη μέλη μπορεί επίσης να θεωρήσουν ως ευαίσθητα δεδομένα τις πληροφορίες που αφορούν διοικητικές κυρώσεις ή δικαστικές αποφάσεις.

                  4.

                  Οι αρμόδιες αρχές πρέπει να είναι ιδιαίτερα προσεκτικές όταν οι ανταλλαγές πληροφοριών αφορούν ευαίσθητα δεδομένα. Η ανταλλαγή ευαίσθητων δεδομένων είναι δυνατή μόνο σε πολύ λίγες περιπτώσεις. Οι πιο σχετικές απαιτήσεις για την επεξεργασία ευαίσθητων δεδομένων στο IMI είναι οι ακόλουθες:

                              α)

                              Η επεξεργασία ευαίσθητων δεδομένων είναι απαραίτητη για τη θέσπιση, άσκηση ή υπεράσπιση νομικών αξιώσεων [βλέπε άρθρο 8.2 στοιχείο ε) της οδηγίας για την προστασία δεδομένων και αντίστοιχες διατάξεις στην εθνική νομοθεσία].
                              Κάτι τέτοιο μπορεί να ισχύει για τις ανταλλαγές δεδομένων στο IMI όπου ένας διακινούμενος επαγγελματίας ή ένας φορέας παροχής υπηρεσιών διεκδικεί το δικαίωμά του να ασκήσει το επάγγελμά του ή να εγκατασταθεί σε άλλο κράτος μέλος. Οι αρμόδιες αρχές, σε κάθε περίπτωση, πρέπει να αξιολογήσουν προσεκτικά εάν η χρήση των ευαίσθητων δεδομένων είναι πράγματι απολύτως απαραίτητη για τη θέσπιση του δικαιώματος.
                              Όσον αφορά ορισμένα συγκεκριμένα ευαίσθητα δεδομένα που γίνονται αντικείμενο ανταλλαγής στα πλαίσια του IMI, τα κράτη μέλη θέσπισαν ειδικές διατάξεις στην οδηγία για τα επαγγελματικά προσόντα και την οδηγία για τις υπηρεσίες:

                                          1.

                                          Το άρθρο 56 παράγραφος 2 της οδηγίας για τα επαγγελματικά προσόντα ορίζει ότι: «Οι αρμόδιες αρχές των κρατών μελών υποδοχής και καταγωγής ανταλλάσσουν πληροφορίες όσον αφορά τη λήψη πειθαρχικών μέτρων ή την επιβολή ποινικών κυρώσεων ή οποιεσδήποτε άλλες σοβαρές ειδικές περιστάσεις που ενδέχεται να έχουν επιπτώσεις στην άσκηση των δραστηριοτήτων τις οποίες αφορά η παρούσα οδηγία, τηρούμενης της προστασίας των δεδομένων προσωπικού χαρακτήρα…»

                                          2.

                                          Το άρθρο 33 της οδηγίας για τις υπηρεσίες προβλέπει ειδικούς κανόνες για την ανταλλαγή πληροφοριών σχετικά με την εντιμότητα του διακινούμενου φορέα παροχής υπηρεσιών: ‘Τα κράτη μέλη γνωστοποιούν, έπειτα από αίτηση αρμόδιας αρχής άλλου κράτους μέλους και σύμφωνα με την εθνική τους νομοθεσία, τις πληροφορίες σχετικά με τις πειθαρχικές ή διοικητικές ενέργειες ή ποινικές κυρώσεις και με τις αποφάσεις για δόλιες χρεοκοπίες...’

                              β)

                              Το υποκείμενο των δεδομένων δίνει τη ρητή συγκατάθεσή του. Αν η διοικητική συνεργασία είναι προς όφελος του υποκείμενου των δεδομένων, μπορεί να μην είναι δύσκολη η απόκτηση της ρητής συγκατάθεσης του υποκειμένου των δεδομένων για την επεξεργασία προσωπικών δεδομένων.

                  5.

                  Πρέπει να λαμβάνονται μέγιστες προφυλάξεις όταν πρόκειται για πληροφορίες σχετικά με ποινικά μητρώα, η ακρίβεια και η κατάσταση ενημέρωσης των οποίων έχει πολύ μεγάλη σημασία. Επομένως, εκτός από τη συμμόρφωση προς άλλες αρχές της οδηγίας για την προστασία δεδομένων και του κανονισμού που αναφέρεται στην παρούσα σύσταση (9) αυτή η κατηγορία πληροφοριών πρέπει να ζητείται μόνο όταν επιτρέπεται σύμφωνα με τις σχετικές κοινοτικές πράξεις και είναι απολύτως απαραίτητο για να είναι δυνατή η λήψη απόφασης στη συγκεκριμένη περίπτωση που συνδέεται άμεσα με την αίτηση. Με άλλα λόγια, η επεξεργασία πρέπει να σχετίζεται άμεσα με την άσκηση της επαγγελματικής δραστηριότητας ή την παροχή υπηρεσίας και να είναι απαραίτητη για το σκοπό της εξακρίβωσης της συμμόρφωσης προς τις διατάξεις της σχετικής οδηγίας. Οι χρήστες του IMI πρέπει να έχουν πάντα υπόψη ότι, σε πολλές περιπτώσεις, οι πληροφορίες που είναι απαραίτητες για τη λήψη απόφασης δεν χρειάζεται να αφορούν συγκεκριμένα το ποινικό μητρώο του διακινούμενου επαγγελματία ή του φορέα παροχής υπηρεσιών.
                  Στην πραγματικότητα, υπάρχουν λίγες μόνον ερωτήσεις στη σειρά ερωτήσεων του IMI που αφορούν ποινικά μητρώα ή άλλα ευαίσθητα δεδομένα (10). Πέραν αυτών των λίγων περιπτώσεων, η ανταλλαγή ευαίσθητων δεδομένων πρέπει να πραγματοποιείται μόνο σε εξαιρετικές περιπτώσεις όπου οι συγκεκριμένες περιστάσεις είναι τέτοιες που τα ευαίσθητα δεδομένα να συνδέονται άμεσα με την άσκηση της εν λόγω δραστηριότητας και να είναι απολύτως απαραίτητα για τη θέσπιση νομικών αξιώσεων.
                  Οι αρμόδιες αρχές δεν πρέπει να χρησιμοποιούν το IMI για ελέγχους ρουτίνας του ποινικού ιστορικού διακινούμενων επαγγελματιών, καθώς κάτι τέτοιο δεν θα ήταν σύμφωνο με το σκοπό για τον οποίο δημιουργήθηκε το IMI. Οποιεσδήποτε ερωτήσεις σχετικά με αδικήματα ή πειθαρχικά μέτρα πρέπει επίσης να σχετίζονται με το εν λόγω επάγγελμα ή την υπηρεσία και όχι με οποιαδήποτε άλλα αδικήματα ή πειθαρχικά μέτρα που μπορεί να είχε διαπράξει ο διακινούμενος επαγγελματίας στη χώρα προέλευσης. Για παράδειγμα, προκειμένου να καθοριστεί αν ένας ιατρός είναι νόμιμα εγκατεστημένος και είναι ταμειακώς ενήμερο μέλος του ιατρικού συλλόγου, η αιτούσα αρμόδια αρχή δεν χρειάζεται να ξέρει εάν στο ποινικό μητρώο του υπάρχει αναφορά σε αδίκημα του κώδικα οδικής κυκλοφορίας,, διότι αυτό το αδίκημα δεν θα τον εμπόδιζε να εργαστεί ως ιατρός στην χώρα προέλευσής του.

         Το ζήτημα της περαιτέρω επεξεργασίας και αποθήκευσης εκτός του IMI

      Η χρήση του IMI θα συνδέεται συχνά με την παροχή δεδομένων που χρησιμοποιούνται για άλλη εργασία επεξεργασίας η οποία πραγματοποιείται στο κράτος μέλος (για παράδειγμα, για το χειρισμό αίτησης παροχής υπηρεσίας ή άδειας για δεδομένη δραστηριότητα). Είναι επομένως φυσιολογική η περαιτέρω επεξεργασία από τις αρμόδιες αρχές των δεδομένων που λαμβάνονται για τους σκοπούς αυτούς. Όταν λαμβάνονται δεδομένα μέσω του IMI και γίνονται αντικείμενο περαιτέρω επεξεργασίας πέραν του συστήματος, εξακολουθεί να ισχύει η εθνική νομοθεσία προστασίας δεδομένων. Επομένως, πρέπει να εξασφαλίζεται ότι:

                  —

                  Η περαιτέρω επεξεργασία είναι συμβατή με τους σκοπούς της συλλογής και ανταλλαγής που πραγματοποιήθηκαν στο IMI.

                  —

                  Η περαιτέρω επεξεργασία είναι απαραίτητη και αναλογική (επαρκή, σχετική και όχι υπερβολική) προς τους αρχικούς σκοπούς συλλογής στο IMI.

                  —

                  Λαμβάνονται εύλογα μέτρα για την ενημέρωση των δεδομένων και τη διαγραφή αυτών που δεν είναι πλέον απαραίτητα.

                  —

                  Όταν εξάγονται δεδομένα από το IMI για κοινοποίηση σε τρίτο, το υποκείμενο των δεδομένων πρέπει να ενημερώνεται σχετικά ώστε να εξασφαλίζεται η θεμιτή επεξεργασία, εκτός αν είναι αδύνατον ή απαιτείται δυσανάλογη προσπάθεια ή αν η κοινοποίηση καθορίζεται ρητώς από το νόμο (βλέπε άρθρο 11.2 της οδηγίας για την προστασία δεδομένων 95/46/ΕΚ). Έχοντας υπόψη ότι η κοινοποίηση μπορεί να απαιτείται από τους νόμους μόνο ενός από τα εμπλεκόμενα κράτη μέλη και, επομένως, μπορεί να μην είναι ευρέως γνωστή σε άλλο μέρος, η Επιτροπή προτείνει να καταβληθούν προσπάθειες για να παρέχεται πληροφόρηση ακόμη και όταν η κοινοποίηση καθορίζεται ρητώς από το νόμο.

            9.   Η ΠΑΡΟΧΗ ΠΛΗΡΟΦΟΡΙΩΝ ΣΤΑ ΥΠΟΚΕΙΜΕΝΑ ΤΩΝ ΔΕΔΟΜΕΝΩΝ
      Ένας από τους πυλώνες οποιουδήποτε συστήματος προστασίας δεδομένων είναι ότι οι ελεγκτές δεδομένων παρέχουν πληροφορίες στα υποκείμενα των δεδομένων σχετικά με τις ενέργειες επεξεργασίας που σκοπεύουν να εκτελέσουν για τα προσωπικά δεδομένα τους.
      Το άρθρο 10 της οδηγίας για την προστασία δεδομένων προβλέπει ότι, κατά τη στιγμή της συλλογής, πρέπει να παρέχονται στο υποκείμενο των δεδομένων τουλάχιστον οι πληροφορίες που αφορούν την ταυτότητα του ελεγκτή, τους σκοπούς της επεξεργασίας, τους αποδέκτες ή τις κατηγορίες αποδεκτών των δεδομένων, εάν οι απαντήσεις στις ερωτήσεις είναι υποχρεωτικές και τις πιθανές επιπτώσεις της μη απάντησης, καθώς και το δικαίωμα πρόσβασης και διόρθωσης.
      Επομένως, κατά τη συλλογή προσωπικών δεδομένων από άτομο, η αρμόδια αρχή πρέπει να ενημερώνει το υποκείμενο των δεδομένων ότι τα δεδομένα μπορεί να καταχωρηθούν στο IMI για την επικοινωνία με άλλες δημόσιες διοικήσεις σε άλλα κράτη μέλη για τους σκοπούς της αίτησής του και ότι, σε περίπτωση ανάγκης, θα μπορούσε να ζητήσει πρόσβαση ή τη διόρθωση των δεδομένων που γίνονται αντικείμενο ανταλλαγής από οποιαδήποτε αρμόδια αρχή που εμπλέκεται στην αίτηση (για περισσότερες λεπτομέρειες ως προς αυτό, βλέπε κεφάλαιο 10 σχετικά με τα δικαιώματα πρόσβασης και διόρθωσης).
      Έγκειται σε κάθε αρμόδια αρχή να αποφασίσει τον τρόπο διαβίβασης των πληροφοριών αυτών στα υποκείμενα των δεδομένων. Καθώς οι περισσότερες (αν όχι όλες οι) αρμόδιες αρχές θα εκτελούν ενέργειες επεξεργασίας εκτός ανταλλαγών πληροφοριών στο IMI, ο τρόπος ενημέρωσης των ατόμων μπορεί, κατά περίπτωση, να είναι ο ίδιος που επιλέγεται για τη διαβίβαση παρόμοιων πληροφοριών για άλλες ενέργειες επεξεργασίας σύμφωνα με την εθνική νομοθεσία (π.χ. με σήματα, στο πλαίσιο της αλληλογραφίας με υποκείμενα των δεδομένων ή/και σε δικτυακούς τόπους).

         Η παροχή πληροφοριών στην οδηγία για την προστασία δεδομένων

      Το άρθρο 10 της οδηγίας για την προστασία δεδομένων περιλαμβάνει έναν κατάλογο ελάχιστων πληροφοριών που πρέπει να παρέχονται στα άτομα, εκτός εάν έχουν ήδη ενημερωθεί σχετικά:

                  α)

                  την ταυτότητα του ελεγκτή ή των ελεγκτών (αρμόδια αρχή που συλλέγει τα δεδομένα και παρόμοιες αρχές σε άλλα κράτη μέλη)·

                  β)

                  το σκοπό της επεξεργασίας (επικοινωνία με άλλες αρχές σχετικά με την αίτηση του διακινούμενου επαγγελματία ή φορέα παροχής υπηρεσιών)·

                  γ)

                  οποιαδήποτε περαιτέρω πληροφορία εφόσον είναι απαραίτητη για την εξασφάλιση θεμιτής επεξεργασίας ή αν η παροχή περαιτέρω πληροφοριών απαιτείται από την εθνική νομοθεσία, όπως:

                              1.

                              τους αποδέκτες ή τις κατηγορίες αποδεκτών

                              2.

                              την ύπαρξη δικαιώματος πρόσβασης στα δεδομένα που τα αφορούν και δικαιώματος διόρθωσής τους, τον τρόπο άσκησης των δικαιωμάτων αυτών και οποιεσδήποτε εξαιρέσεις των εν λόγω δικαιωμάτων σύμφωνα με την εθνική νομοθεσία

                              3.

                              το δικαίωμα προσφυγής (π.χ. πρόσβαση σε δικαστήρια και δικαίωμα αγωγής αποζημίωσης)

                              4.

                              την περίοδο αποθήκευσης και διατήρησης

                              5.

                              μέτρα ασφάλειας

                              6.

                              συνδέσεις με σχετικά έγγραφα και δικτυακούς τόπους, συμπεριλαμβανομένης της ιστοσελίδας IMI της Επιτροπής

            Η οδηγία για την προστασία δεδομένων προβλέπει δύο περιπτώσεις για τις οποίες πρέπει να παρέχονται πληροφορίες στα υποκείμενα των δεδομένων: όταν τα δεδομένα συλλέγονται απευθείας από αυτά και όταν τα δεδομένα λαμβάνονται από άλλο πρόσωπο. Ωστόσο, στην τελευταία περίπτωση, το άρθρο 11 της οδηγίας περιλαμβάνει κανόνα της ελλόγου αιτίας σύμφωνα με τον οποίο η παροχή αυτών των πληροφοριών δεν είναι απαραίτητη αν απαιτούνται δυσανάλογες προσπάθειες ή αν η καταχώριση ή η κοινοποίηση επιβάλλεται ρητώς από το νόμο (όπως στην περίπτωση ανταλλαγών πληροφοριών στο IMI), αν και η οδηγία προσθέτει ότι, στις περιπτώσεις αυτές, «τα κράτη μέλη προβλέπουν κατάλληλες εγγυήσεις».
      Επομένως, οι αρμόδιες αρχές μπορεί να χρειαστεί να ρυθμίσουν την παροχή πληροφοριών στα υποκείμενα των δεδομένων με βάση τους αντίστοιχους εθνικούς κανόνες προστασίας δεδομένων, πιθανώς σε διαβούλευση με τους εθνικούς συντονιστές του IMI και τις εθνικές αρχές προστασίας δεδομένων. Συνιστάται η τήρηση μιας σταδιακής προσέγγισης, με την παροχή βασικών πληροφοριών κατά τη συλλογή (π.χ. στις αιτήσεις προς τις αρμόδιες αρχές), καθώς και μιας αναφοράς για το σημείο από όπου τα υποκείμενα των δεδομένων μπορούν να λαμβάνουν πιο πλήρεις πληροφορίες αν ενδιαφέρονται.
      Για τη δεύτερη, πιο λεπτομερή σειρά πληροφοριών, ένας πιο αποδοτικός τρόπος παροχής πληροφοριών στα υποκείμενα των δεδομένων είναι μέσω πολιτικών περί απορρήτου ή δηλώσεων περί απορρήτου σε δικτυακούς τόπους.
      Αν οι αρμόδιες αρχές διαθέτουν ήδη αυτές τις δηλώσεις περί απορρήτου, πρέπει να τις ενημερώσουν ή να τις συμπληρώσουν για να αναφέρονται ειδικά σε ανταλλαγές προσωπικών δεδομένων στο IMI. Στην αντίθετη περίπτωση, οι αρμόδιες αρχές πρέπει να αποφασίσουν κατά πόσο η χρήση του IMI και η ποσότητα συλλογής προσωπικών δεδομένων δικαιολογεί τη σύνταξη μιας ηλεκτρονικής δήλωσης περί απορρήτου.
      Σε αυτές τις περιπτώσεις όπου η χρήση του IMI είναι εξαιρετικά σποραδική, μπορεί να αρκεί η σύντομη μόνο ενημέρωση των ατόμων σχετικά με το IMI κατά τη συλλογή και, στη συνέχεια, όταν προκύψει ανάγκη. Σε αυτές τις περιπτώσεις, όπου δεν προβλέπεται συγκεκριμένη δήλωση περί απορρήτου για το IMI στο υποκείμενο των δεδομένων από την αρμόδια αρχή, η αρμόδια αρχή πρέπει να δηλώσει σαφώς το σημείο από όπου τα υποκείμενα των δεδομένων μπορούν να λάβουν πληρέστερες πληροφορίες, για παράδειγμα, στην ιστοσελίδα του εθνικού συντονιστή του IMI και στην ιστοσελίδα IMI της Επιτροπής.
      Η ενότητα σχετικά με την προστασία δεδομένων της ιστοσελίδας IMI της Επιτροπής (11) περιλαμβάνει τη δήλωση περί απορρήτου για το IMI της Επιτροπής. Περιλαμβάνει επίσης πρόσθετες πληροφορίες για τα υποκείμενα των δεδομένων σχετικά με τον τρόπο άσκησης των δικαιωμάτων τους και τη λήψη βοήθειας από εθνικές αρμόδιες αρχές ή αρχές προστασίας δεδομένων, αν καταστεί αναγκαίο.
      Συνιστάται ιδιαίτερα οι σημαντικοί συμμετέχοντες στο IMI που επεξεργάζονται μεγάλο όγκο αιτήσεων να δημοσιεύουν τις πολιτικές τους περί απορρήτου στους δικτυακούς τόπους τους. Οι εν λόγω πολιτικές περί απορρήτου πρέπει να περιλαμβάνουν σύνδεση με την ενότητα για την προστασία δεδομένων της ιστοσελίδας IMI της Επιτροπής. Λοιπές αρμόδιες αρχές που επεξεργάζονται μικρό όγκο αιτήσεων μπορούν αρχικά να βασίζονται σε σύνδεση με την ιστοσελίδα IMI της Επιτροπής.
      Οι εθνικοί συντονιστές του IMI πρέπει να παρέχουν βοήθεια στις εθνικές αρχές. Κάτι τέτοιο μπορεί να περιλαμβάνει βοήθεια κατά τη σύνταξη απλών ανακοινώσεων περί απορρήτου που μπορεί να χρησιμοποιηθούν ως υπόδειγμα από τις εθνικές αρμόδιες αρχές. Διαφορετικά, θα μπορούσε να συνταχθεί και να δημοσιευθεί στο διαδίκτυο από τον εθνικό συντονιστή μια κοινή, εθνική ανακοίνωση περί απορρήτου και κάθε αρμόδια αρχή θα μπορούσε απλώς να παρέχει τη σύνδεση με αυτή την ανακοίνωση όταν χειρίζεται υποκείμενα των δεδομένων (π.χ. στις αιτήσεις ή οποιαδήποτε άλλα έγγραφα που παρέχονται στα υποκείμενα δεδομένων).

         ΔΗΛΩΣΗ ΠΕΡΙ ΑΠΟΡΡΗΤΟΥ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ

         Ηλεκτρονικό σύστημα πληροφόρησης για την εσωτερική αγορά — IMI

      1.   Στόχος του IMI και συμμετέχοντες στο IMI

      Στόχος του IMI είναι να διευκολύνει τη διοικητική συνεργασία και την αμοιβαία συνδρομή μεταξύ των κρατών μελών ώστε να διασφαλιστεί η καλή λειτουργία της εσωτερικής αγοράς και η ελεύθερη κυκλοφορία προσώπων και υπηρεσιών. Παρέχει, για τον σκοπό αυτό, ένα εργαλείο ανταλλαγής πληροφοριών (στις οποίες περιλαμβάνονται και κάποια προσωπικά δεδομένα) μεταξύ των εθνικών διοικήσεων των κρατών μελών του ΕΟΧ.
      Η συγκεκριμένη δήλωση περί απορρήτου αφορά το τμήμα του ΙΜΙ για το οποίο είναι αρμόδια η Επιτροπή, δηλαδή τη συλλογή, καταχώριση, αποθήκευση και διαγραφή προσωπικών δεδομένων των πρώτων χρηστών των εθνικών συντονιστών του συστήματος καθώς και την αποθήκευση και διαγραφή, όχι όμως και τη συλλογή, την ανάκτηση ή την εμφάνιση, προσωπικών δεδομένων άλλων χρηστών του ΙΜΙ και προσώπων για τα οποία ανταλλάσσονται πληροφορίες. Δεν αφορά την επεξεργασία δεδομένων, η οποία εμπίπτει στην αρμοδιότητα των κρατών μελών.
      2.   Ποιο είναι το εφαρμοστέο δίκαιο;

      Όλες οι πράξεις επεξεργασίας δεδομένων που εμπίπτουν στην αρμοδιότητα της Ευρωπαϊκής Επιτροπής διέπονται από τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών.
      Ισχύει επίσης η απόφαση 2008/49/ΕΚ της Επιτροπής, της 12ης Δεκεμβρίου 2007, σχετικά με την προστασία των προσωπικών δεδομένων κατά την εφαρμογή του συστήματος πληροφόρησης για την εσωτερική αγορά (IMI).
      3.   Ποια δεδομένα στο ΙΜΙ επεξεργάζεται η Επιτροπή;

      Η Επιτροπή συγκεντρώνει τα στοιχεία των πρώτων χρηστών των εθνικών συντονιστών ΙΜΙ που απαιτούνται για την επικοινωνία, όπως ονοματεπώνυμο, τηλέφωνο εργασίας, τηλεομοιοτυπία και διεύθυνση ηλεκτρονικού ταχυδρομείου. Αυτά τα προσωπικά δεδομένα, καθώς και τα δεδομένα των χρηστών των εξουσιοδοτημένων συντονιστών ΙΜΙ και των αρμοδίων αρχών, αποθηκεύονται στον εξυπηρετητή της Επιτροπής.
      Τα προσωπικά δεδομένα προσώπων για τα οποία ανταλλάσσονται πληροφορίες αποθηκεύονται για τεχνικούς λόγους σε εξυπηρετητή της Επιτροπής.
      4.   Για ποιο λόγο γίνεται η επεξεργασία των δεδομένων στο ΙΜΙ;

      Τα στοιχεία επικοινωνίας των εθνικών συντονιστών του ΙΜΙ είναι αναγκαία για τη δημιουργία και τη λειτουργία του ΙΜΙ. Η Επιτροπή πρέπει να γνωρίζει τα δεδομένα αυτά ώστε να συνεργάζεται αποτελεσματικά με τα κράτη μέλη για τη διαχείριση του ΙΜΙ.
      Όσον αφορά τα προσωπικά δεδομένα που αποθηκεύονται προσωρινά και αφορούν πρόσωπα για τα οποία ανταλλάσσονται πληροφορίες μεταξύ εθνικών αρχών, αυτά υποβάλλονται σε επεξεργασία στο ΙΜΙ προκειμένου να βελτιωθεί και να διευκολυνθεί η συνεργασία μεταξύ των αρμοδίων αρχών των κρατών μελών βάσει της κοινοτικής νομοθεσίας για την υλοποίηση της εσωτερικής αγοράς, εφόσον χρειάζονται πρόσθετες πληροφορίες από άλλο κράτος μέλος σε σχέση με προσωρινή διασυνοριακή παροχή υπηρεσιών ή εγκατάσταση παρόχου υπηρεσιών σε άλλο κράτος μέλος.
      5.   Ποιος έχει πρόσβαση στα δεδομένα;

      Οι διαχειριστές τοπικών δεδομένων της Επιτροπής έχουν πρόσβαση στα προσωπικά δεδομένα χρηστών των εθνικών συντονιστών ΙΜΙ εντός των ορίων του άρθρου 12 παράγραφος 7 της απόφασης 2008/49/ΕΚ. Σε καμία περίπτωση το προσωπικό της Επιτροπής δεν έχει πρόσβαση σε προσωπικά δεδομένα του προσώπου για το οποίο ανταλλάσσονται πληροφορίες.
      6.   Για πόσο διάστημα φυλάσσονται τα δεδομένα σας;

      Τα προσωπικά δεδομένα των χρηστών των αρμοδίων αρχών και των συντονιστών αποθηκεύονται όσο διάστημα αυτοί είναι χρήστες του ΙΜΙ.
      Όλα τα προσωπικά δεδομένα που ανταλλάσσουν μεταξύ τους οι αρμόδιες αρχές και αποτελούν αντικείμενο επεξεργασίας στο ΙΜΙ διαγράφονται αυτόματα από την Επιτροπή έξι μήνες μετά την επίσημη ολοκλήρωση της ανταλλαγής πληροφοριών. Για στατιστικούς λόγους, οι ανταλλαγείσες πληροφορίες διατηρούνται στο ΙΜΙ, αλλά όλα τα προσωπικά δεδομένα καλύπτονται στο εξής από ανωνυμία. Κάθε αρμόδια αρχή που έχει συμμετάσχει σε συγκεκριμένη ανταλλαγή πληροφοριών μπορεί, ανά πάσα στιγμή μετά την ολοκλήρωση αυτής της ανταλλαγής πληροφοριών, να ζητήσει από την Επιτροπή να διαγράψει συγκεκριμένα προσωπικά δεδομένα. Η Επιτροπή ικανοποιεί κάθε τέτοια αίτηση εντός δέκα εργάσιμων ημερών, εφόσον συμφωνήσει σχετικά η άλλη αρμόδια αρχή που συμμετέχει στη διαδικασία.
      7.   Ποια μέτρα ασφαλείας προβλέπονται κατά της μη εγκεκριμένης πρόσβασης;

      Η βάση δεδομένων IMI προστατεύεται με ορισμένα τεχνικά μέτρα. Τα διάφορα επίπεδα πρόσβασης στη βάση δεδομένων διασφαλίζονται με ένα κανονικό σύστημα κωδικοποιημένης πρόσβασης και ένα πρόσθετο ψηφιακό κωδικό παρόμοιο με εκείνο που χρησιμοποιείται σε πολλά τραπεζικά ηλεκτρονικά συστήματα. Η πρόσβαση στα προσωπικά δεδομένα του ΙΜΙ επιτρέπεται μόνο σε περιορισμένο αριθμό ατόμων όπως αναφέρεται στο σημείο 5 «Ποιος έχει πρόσβαση στα δεδομένα;» Το σύστημα προστατεύεται επίσης με το https, ένα ειδικό, ασφαλές διαδικτυακό πρωτόκολλο.
      8.   Πρόσβαση στα προσωπικά σας δεδομένα

      Μπορείτε ως εθνικός συντονιστής ΙΜΙ να έχετε πρόσβαση στα προσωπικά σας δεδομένα μέσω της διεύθυνσης επικοινωνίας που αναγράφεται στο σημείο 10 παρακάτω.
      9.   Συμπληρωματικές πληροφορίες

      Επιπλέον αυτής της δήλωσης περί απορρήτου ισχύει και η‘Σημαντική ανακοίνωση νομικού περιεχομένου’ (http://europa.eu/geninfo/legal_notices_el.htm) applies.
      Αν πιστεύετε ότι τα προσωπικά σας δεδομένα περιέχονται στο ΙΜΙ και επιθυμείτε να τα συμβουλευθείτε ή να ζητήσετε τη διαγραφή ή την τροποποίησή τους, μπορείτε να επικοινωνήσετε με τις αρμόδιες αρχές ή τους επαγγελματικούς φορείς με τους οποίους είχατε επαφές ή οποιονδήποτε άλλον χρήστη του ΙΜΙ που ασχολήθηκε με την αίτησή σας. Αν δεν ικανοποιηθείτε με την απάντηση, μπορείτε είτε να επικοινωνήσετε με άλλον χρήστη του ΙΜΙ είτε να υποβάλετε καταγγελία στην αρχή προστασίας δεδομένων ενός από τους χρήστες του ΙΜΙ που έχουν ασχοληθεί με την αίτηση, για να λάβετε δωρεάν βοήθεια. Κατάλογο των αρχών προστασίας δεδομένων θα βρείτε στην παρακάτω διεύθυνση:
      http://ec.europa.eu/justice_home/fsj/privacy/nationalcomm/index_en.htm
      Έχετε υπόψη ότι σε ορισμένες περιπτώσεις η εθνική νομοθεσία μπορεί να επιτρέπει εξαιρέσεις όσον αφορά το δικαίωμά σας για πρόσβαση στα προσωπικά σας δεδομένα.
      10.   Επικοινωνία

      Για τη διαχείριση του ΙΜΙ αρμόδια είναι η μονάδα Ε3 της Γενικής Διεύθυνσης εσωτερικής αγοράς και υπηρεσιών της Ευρωπαϊκής Επιτροπής. Υπεύθυνος επεξεργασίας δεδομένων είναι ο προϊστάμενος της μονάδας, κ. Nicholas Leapman. Διεύθυνση επικοινωνίας για το ΙΜΙ:

                  European Commission

                  Internal Market and Services Directorate General

                  Unit E.3

                  B-1049 Βρυξέλλες

                  markt-imi-dataprotection@ec.europa.eu

            Εάν θέλετε να καταθέσετε προσφυγή κατά οιασδήποτε πράξης επεξεργασίας δεδομένων για την οποία είναι αρμόδια η Επιτροπή, μπορείτε να επικοινωνήσετε με τον Ευρωπαίο Επόπτη Προστασίας Δεδομένων:

                  European Data Protection Supervisor (EDPS)

                  60, Rue Wiertz (MO 63)

                  B-1047 Βρυξέλλες

                  Τηλ.: (32-2) 283 19 00

                  Φαξ: (32-2) 283 19 50

                  edps@edps.europa.eu

            10.   ΔΙΚΑΙΩΜΑ ΠΡΟΣΒΑΣΗΣ ΚΑΙ ΔΙΟΡΘΩΣΗΣ
      Η διαφάνεια έναντι του υποκειμένου των δεδομένων έχει πολύ μεγάλη σημασία. Επιτυγχάνεται παρέχοντας πρώτα στο υποκείμενο τις πληροφορίες που συζητήθηκαν στο προηγούμενο κεφάλαιο και δεύτερον παραχωρώντας του το δικαίωμα πρόσβασης στα προσωπικά του δεδομένα και, κατά περίπτωση, το δικαίωμα διαγραφής ή διόρθωσης ή κλειδώματος, αν είναι ανακριβή ή έχουν γίνει αντικείμενο αθέμιτης επεξεργασίας.
      Η πολυπλοκότητα του συστήματος IMI με πολλούς συμμετέχοντες και χρήστες που εμπλέκονται σε κοινές εργασίες επεξεργασίας και ελέγχου απαιτεί σαφή προσέγγιση απέναντι στο υποκείμενο των δεδομένων. Τα υποκείμενα των δεδομένων δεν είναι εξοικειωμένα με τις τεχνικές λεπτομέρειες των κοινών ενεργειών επεξεργασίας ή τη λειτουργία του IMI και δεν χρειάζεται να είναι.
      Επομένως, πρέπει να εφαρμοστεί μια σαφής και απλή προσέγγιση: ως γενικός κανόνας που υπόκειται μόνο σε δικαιολογημένες εξαιρέσεις οι οποίες συμφωνούνται μεταξύ του υποκειμένου των δεδομένων και όλων των άλλων ενδιαφερόμενων μερών, τα υποκείμενα των δεδομένων θα μπορούν να ασκούν τα δικαιώματα πρόσβασης, διόρθωσης και διαγραφής, απευθυνόμενα σε οποιαδήποτε αρμόδια αρχή εμπλέκεται στην αίτηση. Καμία αρμόδια αρχή δεν πρέπει να αρνείται την πρόσβαση, τη διόρθωση ή τη διαγραφή ισχυριζόμενη ότι δεν είχε καταχωρίσει τα δεδομένα στο σύστημα ή ότι το υποκείμενο των δεδομένων πρέπει να επικοινωνήσει με άλλη αρμόδια αρχή. Η αρμόδια αρχή που λαμβάνει την αίτηση θα την εξετάσει και θα την αποδεχθεί ή θα την απορρίψει σύμφωνα με το βάσιμον της αίτησης και τις διατάξεις της δικής της εθνικής νομοθεσίας προστασίας δεδομένων. Αν κριθεί απαραίτητο και ενδεδειγμένο, η αρμόδια αρχή μπορεί να επικοινωνήσει με άλλες αρμόδιες αρχές πριν λάβει απόφαση. Σε περίπτωση διαφωνίας μεταξύ αρμόδιων αρχών, οι εν λόγω αρχές πρέπει να απευθυνθούν στις αντίστοιχες αρχές προστασίας δεδομένων για να καταλήξουν σε συμφωνία έγκαιρα και αποτελεσματικά.
      Αν το υποκείμενο των δεδομένων δεν είναι ικανοποιημένο με την απόφαση που ελήφθη, μπορεί να επικοινωνήσει με άλλη αρμόδια αρχή που εμπλέκεται στην ανταλλαγή πληροφοριών ή με την εθνική αρχή προστασίας δεδομένων μίας εκ των αρμόδιων αρχών της επιλογής του: για παράδειγμα, την αρχή της χώρας όπου έχει εγκατασταθεί ή τη δική του εθνική αρχή προστασίας δεδομένων ή την αρχή της χώρας όπου εργάζεται. Αν κριθεί απαραίτητο και ενδεδειγμένο, οι αρχές προστασίας δεδομένων πρέπει να συνεργαστούν μεταξύ τους προκειμένου να χειριστούν την καταγγελία (βλέπε άρθρο 28 της οδηγίας για την προστασία δεδομένων).
      Πρέπει να επισημανθεί ότι τα υποκείμενα των δεδομένων έχουν πάντα το δικαίωμα να ασκήσουν ανά πάσα στιγμή ένδικα μέσα και να λάβουν αποζημίωση κατά περίπτωση (βλέπε άρθρα 22 και 23 της οδηγίας για την προστασία δεδομένων και αντίστοιχες διατάξεις των εθνικών νόμων).
      Το άρθρο 12 στοιχείο γ) της οδηγίας για την προστασία δεδομένων προβλέπει ότι ο ελεγκτής θα κοινοποιήσει οποιαδήποτε διόρθωση, διαγραφή ή κλείδωμα σε τρίτους στους οποίους κοινοποιούνται τα δεδομένα, εκτός αν κάτι τέτοιο αποδειχθεί αδύνατο ή προϋποθέτει δυσανάλογη προσπάθεια. Αυτό ισχύει και για πληροφορίες που γίνονται αντικείμενο περαιτέρω επεξεργασίας εκτός του IMI.
      Πέραν των συστάσεων της ομάδας εργασίας του άρθρου 29 και του ΕΕΠΔ, η Επιτροπή αναπτύσσει επί του παρόντος μια λειτουργία του συστήματος IMI (σύμφωνα με τις γραμμές της διαδικασίας που εφαρμόζεται ήδη για πρόωρη διαγραφή δεδομένων κατόπιν αιτήσεως των αρμόδιων αρχών, βλέπε κεφάλαιο 12) που θα επιτρέπει ηλεκτρονικές διορθώσεις δεδομένων και αυτόματες κοινοποιήσεις στις εμπλεκόμενες αρμόδιες αρχές. Κάτι τέτοιο είναι πολύπλοκο από τεχνικής άποψης, συνεπώς προτείνεται, μέχρι να εφαρμοστεί η λειτουργική δυνατότητα, αν προκύψει ανάγκη διόρθωσης προσωπικών δεδομένων, η αρμόδια αρχή να απευθύνει την εν λόγω αίτηση διόρθωσης απευθείας στον ελεγκτή δεδομένων του IMI στην Ευρωπαϊκή Επιτροπή (βλέπε την προηγούμενη ενότητα «Δήλωση περί απορρήτου της Ευρωπαϊκής Επιτροπής»).
      Η οδηγία για την προστασία δεδομένων και οι εθνικές νομοθεσίες που την εφαρμόζουν δίνουν επίσης στα υποκείμενα των δεδομένων το δικαίωμα να υποβάλλουν ένσταση κατά της επεξεργασίας δεδομένων που σχετίζονται με αυτά και να διακόπτουν την επεξεργασία όταν προβάλλεται δικαιολογημένη ένσταση. Αν επικοινωνήσει μαζί σας υποκείμενο των δεδομένων το οποίο αντιτίθεται στην επεξεργασία δεδομένων που το αφορούν, παρακαλούμε επικοινωνήστε με την εθνική αρχή προστασίας δεδομένων για να λάβετε περισσότερες πληροφορίες σχετικά με το δικαίωμά του να υποβάλλει ένσταση κατά των εργασιών στο κράτος μέλος σας.
      11.   ΑΣΦΑΛΕΙΑ ΔΕΔΟΜΕΝΩΝ
      Ορισμένα οργανωτικά και τεχνικά μέτρα, παρόμοια με αυτά που χρησιμοποιούνται σε ορισμένα τραπεζικά συστήματα μέσω προσωπικού υπολογιστή, χρησιμοποιούνται για την εξασφάλιση της ασφάλειας του IMI. Η επικοινωνία με το IMI μέσω διαδικτύου προστατεύεται με https, ένα ειδικό, ασφαλές, διαδικτυακό πρωτόκολλο. Τα τεχνικά μέτρα για την προστασία του IMI πρέπει να είναι διαλειτουργικά σε όλη την Ευρωπαϊκή Ένωση. Η τεχνική προστασία του συστήματος θα αναπτυχθεί περαιτέρω ανάλογα με την εξέλιξη της τεχνολογίας και το κόστος εφαρμογής [βλέπε άρθρο 17 της οδηγίας 95/46/ΕΚ και άρθρο 22 του κανονισμού (ΕΚ) αριθ. 45/2001]
      Για περισσότερες πληροφορίες σχετικά με τους κανόνες που διέπουν την ασφάλεια των συστημάτων πληροφόρησης που χρησιμοποιούνται από την Ευρωπαϊκή Επιτροπή, παρακαλούμε ανατρέξτε στην απόφαση C(2006) 3602 της Επιτροπής που διατίθεται σχετικά στην ενότητα για την προστασία δεδομένων της ιστοσελίδας του IMI:
      http://ec.europa.eu/internal_market/imi-net/data_protection_el.html
      12.   ΠΕΡΙΟΔΟΣ ΔΙΑΤΗΡΗΣΗΣ
      Οι κανόνες σχετικά με την περίοδο διατήρησης καθορίζονται στα άρθρα 4 και 5 της απόφασης 2008/49/ΕΚ.
      Ως γενικός κανόνας, όλα τα προσωπικά δεδομένα που περιέχονται στις ανταλλαγές πληροφοριών θα διαγράφονται αυτόματα έξι μήνες μετά την επίσημη ολοκλήρωση μιας ανταλλαγής πληροφοριών. Η Επιτροπή πραγματοποιεί επί του παρόντος ορισμένες τροποποιήσεις στο σύστημα (υπενθυμίσεις και κατάλογοι επειγόντων ζητημάτων) με στόχο την επίτευξη της επίσημης περάτωσης των αιτήσεων το συντομότερο δυνατόν.
      Είναι επίσης πιθανόν η αρμόδια αρχή να ζητήσει τη διαγραφή των προσωπικών δεδομένων πριν από τη λήξη της περιόδου των έξι μηνών. Με την προϋπόθεσή ότι συμφωνεί η άλλη αρμόδια αρχή, η Επιτροπή ανταποκρίνεται σε αυτές τις αιτήσεις εντός δέκα εργάσιμων ημερών.
      Οι αρμόδιες αρχές πρέπει να γνωρίζουν ότι οι αιτήσεις διαγραφής προσωπικών δεδομένων μπορούν να υποβληθούν ηλεκτρονικά, μέσω πρόσβασης στην κατάλληλη περατωμένη αίτηση και κάνοντας κλικ στο κουμπί «Αίτηση διαγραφής των προσωπικών δεδομένων»

         Στιγμιότυπο οθόνης αρμόδιας αρχής που ζητεί πρόωρη διαγραφή προσωπικών δεδομένων

         Στιγμιότυπο οθόνης αρμόδιας αρχής της οποίας ζητείται η γνώμη σχετικά με την πρόωρη διαγραφή προσωπικών δεδομένων

      Η Επιτροπή θα πραγματοποιήσει επίσης ορισμένες βελτιώσεις στο σύστημα, όπως αυτόματες υπενθυμίσεις για την αποδοχή απαντήσεων ή την επίσημη περάτωση αιτήσεων σε περιπτώσεις στις οποίες δόθηκε ικανοποιητική απάντηση.
      Είναι επίσης σημαντικό να υπενθυμιστεί ότι οι εθνικοί κανόνες προστασίας δεδομένων ισχύουν για την αποθήκευση οποιωνδήποτε προσωπικών δεδομένων εκτός του IMI από αρμόδιες αρχές.
      13.   ΣΥΝΕΡΓΑΣΙΑ ΜΕ ΕΘΝΙΚΕΣ ΑΡΧΕΣ ΠΡΟΣΤΑΣΙΑΣ ΔΕΔΟΜΕΝΩΝ ΚΑΙ ΤΟΝ ΕΕΠΔ
      Το δίκτυο των εθνικών αρχών προστασίας δεδομένων και ο ΕΕΠΔ συνιστούν μία από τις πλέον ισχυρές εγγυήσεις της καλής λειτουργίας του συστήματος προστασίας δεδομένων. Οι αρμόδιες αρχές μπορούν να βασίζονται σε αυτές για να αναζητήσουν συμβουλές κάθε φορά που αντιμετωπίζουν δύσκολο ζήτημα το οποίο δεν καλύπτεται από τις παρούσες κατευθυντήριες γραμμές. Οι εθνικοί συντονιστές του IMI καλούνται να αναλάβουν σημαντικό ρόλο σε αυτόν τον τομέα. Ένας κατάλογος προσώπων επικοινωνίας στις αρχές προστασίας δεδομένων διατίθεται στην ιστοσελίδα του IMI στην ενότητα για την προστασία δεδομένων.
      Οι αρμόδιες αρχές πρέπει επίσης να γνωρίζουν ότι ενδέχεται να είναι απαραίτητη η ενημέρωση των αντίστοιχων εθνικών αρχών προστασίας δεδομένων πριν από τη συμμετοχή στο IMI. Σε ορισμένα κράτη μέλη, μπορεί να είναι απαραίτητο να δοθεί προηγούμενη εξουσιοδότηση. Οι συντονιστές του IMI πρέπει να διαδραματίζουν ενεργό συντονιστικό ρόλο κατά την επικοινωνία με τις αρχές προστασίας δεδομένων, όταν κρίνεται απαραίτητο.

         Εργασίες σε εξέλιξη

      Οι ακόλουθες βελτιώσεις που ευνοούν την προστασία δεδομένων θα συμπεριληφθούν σε μελλοντική έκδοση του IMI κατά τη διάρκεια του 2009:

                  α)

                  Όταν οι ανταλλαγές πληροφοριών αφορούν ευαίσθητα δεδομένα (π.χ. σχετικά με την υγεία ή ποινικά μητρώα ή πειθαρχικά μέτρα), θα εμφανίζεται μια υπενθύμιση ότι οι πληροφορίες που γίνονται αντικείμενο ανταλλαγής είναι ευαίσθητες και ότι το πρόσωπο που χειρίζεται το φάκελο πρέπει να ζητήσει αυτές τις πληροφορίες μόνο αν είναι απολύτως απαραίτητες και σχετίζονται άμεσα με την άσκηση της επαγγελματικής δραστηριότητας ή την εκτέλεση δεδομένης υπηρεσίας.

                  β)

                  Θα δημιουργηθεί μια ηλεκτρονική διαδικασία (ανάλογη με τη διαδικασία που εφαρμόζεται ήδη για την πρόωρη διαγραφή δεδομένων κατόπιν αιτήσεως των αρμόδιων αρχών) για τη διόρθωση, τη διαγραφή ή το κλείδωμα των δεδομένων που έγιναν αντικείμενο αθέμιτης επεξεργασίας ή είναι ανακριβή.

                  γ)

                  Θα προβάλλονται αυτόματες υπενθυμίσεις και κατάλογοι επειγόντων ζητημάτων για την αποδοχή μιας απάντησης ώστε να μην παραμείνει εκκρεμής περισσότερο διάστημα από ό,τι είναι απαραίτητο.

                  δ)

                  Κατάλληλα μέτρα για το χειρισμό νέων ροών πληροφοριών σύμφωνα με την οδηγία για τις υπηρεσίες — δηλαδή ο μηχανισμός προειδοποίησης και οι μεμονωμένες παρεκκλίσεις. Ως γενικός κανόνας, αυτά τα μέτρα θα ακολουθήσουν την ίδια προσέγγιση που έχει σχεδιαστεί για τις γενικές ανταλλαγές πληροφοριών, για παράδειγμα: υπενθυμίσεις σχετικά με την ευαίσθητη φύση αυτών των ροών πληροφοριών, υπενθυμίσεις για την περάτωση προειδοποιήσεων από τη στιγμή που υπάρχουν εφικτοί και δυνατοί τρόποι ενημέρωσης ατόμων σχετικά με την ανταλλαγή πληροφοριών και των δικαιωμάτων τους να έχουν πρόσβαση στα δεδομένα και, κατά περίπτωση, να ζητήσουν το κλείδωμα, τη διαγραφή ή τη διόρθωσή τους. Είναι πιθανόν να απαιτηθούν πρόσθετα μέτρα διασφάλισης της προστασίας δεδομένων. Αυτά θα καταρτιστούν σε διαβούλευση με τον ΕΕΠΔ.

            14.   ΡΗΤΡΑ ΑΝΑΘΕΩΡΗΣΗΣ
      Το IMI είναι ένα πρωτοποριακό σύστημα πληροφόρησης και βρίσκεται ακόμα υπό ανάπτυξη. Η Επιτροπή συγκεντρώνει συνεχώς πληροφορίες από συντονιστές και εθνικές αρχές για τη βελτίωση του συστήματος και είναι, επομένως, πιθανόν να εφαρμοστούν αλλαγές εντός των προσεχών μηνών. Κάποιες αλλαγές μπορεί να αφορούν την προστασία δεδομένων, κάποιες άλλες όχι.
      Επομένως, οι παρούσες κατευθυντήριες γραμμές δεν είναι οριστικές και πρέπει να επικαιροποιούνται βάσει της εμπειρίας που προκύπτει από την καθημερινή χρήση του IMI. Το αργότερο εντός ενός έτους μετά την έγκριση της παρούσας σύστασης, η Επιτροπή θα καταρτίσει έκθεση στην οποία θα αξιολογήσει την κατάσταση, συμπεριλαμβανομένης της πιθανότητας υιοθέτησης άλλου νομικού μέτρου.

         (1)  Τα κράτη μέλη πρέπει να εξετάσουν τη συμπερίληψη πληροφοριών για την προστασία δεδομένων στη δράση κατάρτισης σχετικά με το IMI.

         (2)  Βλέπε άρθρο 12 της απόφασης 2008/49/ΕΚ.

         (3)  Οι αρμόδιες αρχές ενδέχεται να «συνδέονται» άλλες αρχές για την εποπτεία (π.χ. μια περιφερειακή αρχή συνδέεται με μια ομοσπονδιακή αρχή). Αυτές οι «συνδεδεμένες αρχές» μπορούν κατ’ αυτόν τον τρόπο να γνωρίζουν τον αριθμό και τη φύση των αιτήσεων, αλλά δεν έχουν πρόσβαση στα προσωπικά δεδομένα των φορέων παροχής υπηρεσιών ή των διακινούμενων επαγγελματιών.

         (4)  Όπως προβλέπεται στο άρθρο 10.3 της απόφασης 2008/49/ΕΚ, η Επιτροπή μπορεί να συμμετάσχει σε ανταλλαγές πληροφοριών μόνο σε συγκεκριμένες περιπτώσεις όπου η σχετική κοινοτική πράξη προβλέπει την ανταλλαγή πληροφοριών μεταξύ κρατών μελών και της Επιτροπής. Σε αυτές τις περιπτώσεις, η Επιτροπή έχει παρόμοιες υποχρεώσεις σαν να ήταν αρμόδια αρχή. Για παράδειγμα, πρέπει να παρέχει κατάλληλη ειδοποίηση στα υποκείμενα των δεδομένων καθώς και πρόσβαση στα δεδομένα τους, εφόσον το ζητήσουν.

         (5)  Αν και σε ορισμένα κράτη μέλη, όπως στην Ιταλία, το Λουξεμβούργο, την Αυστρία και τη Δανία, το πεδίο εφαρμογής της νομοθεσίας προστασίας δεδομένων καλύπτει επίσης νομικά πρόσωπα σε ορισμένο βαθμό.

         (6)  Η οδηγία 95/46/ΕΚ ισχύει για τα κράτη μέλη ενώ ο κανονισμός (ΕΚ) αριθ. 45/2001 για τα ευρωπαϊκά θεσμικά όργανα.

         (7)  http://ec.europa.eu/internal_market/imi-net/docs/questions_and_data_fields_el.pdf

         (8)  Για νομικό ορισμό, βλέπε το άρθρο 8 της οδηγίας 95/46/ΕΚ και το άρθρο 10 του κανονισμού (ΕΚ) αριθ. 45/2001.

         (9)  Δηλαδή πρέπει να παρέχονται κατάλληλες πληροφορίες στα υποκείμενα των δεδομένων, η επεξεργασία θα πρέπει να είναι αναλογική και τα δεδομένα δεν πρέπει να γίνονται αντικείμενο περαιτέρω επεξεργασίας για λόγους μη συμβατούς προς τη συλλογή τους.

         (10)  Ένας συγκεκριμένος κατάλογος αυτών των ερωτήσεων διατίθεται στον δικτυακό τόπο του IMI:
      http://ec.europa.eu/internal_market/imi-net/docs/questions_and_data_fields_el.pdf

         (11)  Η ενότητα για την προστασία δεδομένων της ιστοσελίδας του IMI περιλαμβάνει όλα τα έγγραφα προστασίας δεδομένων που αφορούν συγκεκριμένα το IMI, καθώς και μια σύνδεση με κατάλογο όλων των νομοθετικών εγγράφων για την προστασία δεδομένων σε επίπεδο ΕΕ:
      http://ec.europa.eu/internal_market/imi-net/data_protection_el.html


title: 2014/53/ΕΕ: Σύσταση της Επιτροπής, της 29ης Ιανουαρίου 2014 , Αντιμετώπιση των συνεπειών της στέρησης του δικαιώματος ψήφου των πολιτών της Ένωσης που ασκούν το δικαίωμα ελεύθερης κυκλοφορίας

text:
               1.2.2014

               EL

               Επίσημη Εφημερίδα της Ευρωπαϊκής Ένωσης

               L 32/34

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 29ης Ιανουαρίου 2014
   Αντιμετώπιση των συνεπειών της στέρησης του δικαιώματος ψήφου των πολιτών της Ένωσης που ασκούν το δικαίωμα ελεύθερης κυκλοφορίας
   (2014/53/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Η Συνθήκη της Λισαβόνας αναβαθμίζει τον ρόλο των πολιτών της Ευρωπαϊκής Ένωσης ως πολιτικών παραγόντων εγκαθιδρύοντας στέρεο δεσμό μεταξύ των πολιτών, της άσκησης των πολιτικών τους δικαιωμάτων και του δημοκρατικού βίου της Ένωσης. Το άρθρο 10 παράγραφοι 1 και 3 της Συνθήκης για την Ευρωπαϊκή Ένωση (ΣΕΕ) ορίζει ότι η λειτουργία της Ένωσης θεμελιώνεται στην αντιπροσωπευτική δημοκρατία και ότι κάθε πολίτης της Ένωσης έχει το δικαίωμα να συμμετέχει στον δημοκρατικό βίο της Ένωσης. Το άρθρο 10 παράγραφος 2 της ΣΕΕ, που αποτελεί έκφραση των αρχών αυτών, ορίζει ότι οι πολίτες εκπροσωπούνται άμεσα στο επίπεδο της Ένωσης στο Ευρωπαϊκό Κοινοβούλιο και ότι οι αρχηγοί κράτους ή κυβέρνησης και οι κυβερνήσεις που εκπροσωπούν τα κράτη μέλη στο Ευρωπαϊκό Συμβούλιο και στο Συμβούλιο είναι δημοκρατικά υπεύθυνοι είτε έναντι των εθνικών τους κοινοβουλίων, είτε έναντι των πολιτών τους.

               (2)

               Σύμφωνα με το άρθρο 20 της ΣΛΕΕ, η ιθαγένεια της Ένωσης είναι πρόσθετη σε σχέση με την εθνική ιθαγένεια.

               (3)

               Το άρθρο 21 της ΣΛΕΕ και το άρθρο 45 του Χάρτη των Θεμελιωδών Δικαιωμάτων της ΕΕ παρέχουν στους πολίτες της ΕΕ το θεμελιώδες δικαίωμα να μετακινούνται ελεύθερα και να διαμένουν εντός της Ευρωπαϊκής Ένωσης.

               (4)

               Ο στόχος της παρούσας σύστασης είναι να ενισχύσει το δικαίωμα συμμετοχής, στον δημοκρατικό βίο της Ένωσης και των κρατών μελών, των πολιτών της ΕΕ οι οποίοι κάνουν χρήση του δικαιώματος ελεύθερης κυκλοφορίας στο εσωτερικό της Ένωσης.

               (5)

               Όπως υπογραμμίζεται στην έκθεση 2010 για την ιθαγένεια της ΕΕ (1), ένα από τα προβλήματα που αντιμετωπίζουν πολίτες της Ένωσης από ορισμένα κράτη μέλη, ως πολιτικοί παράγοντες εντός της Ένωσης, είναι ότι χάνουν το δικαίωμα ψήφου («στέρηση του δικαιώματος ψήφου») στις εθνικές εκλογές του κράτους μέλους καταγωγής τους εφόσον έχουν διαμείνει σε άλλο κράτος μέλος για ορισμένη χρονική περίοδο.

               (6)

               Επί του παρόντος, κανένα κράτος μέλος δεν έχει γενική πολιτική χορήγησης του δικαιώματος ψήφου στις εθνικές εκλογές για τους πολίτες της Ένωσης από άλλα κράτη μέλη που κατοικούν στο έδαφός του. Συνεπώς, οι πολίτες της Ένωσης που στερούνται το δικαίωμα ψήφου, συνήθως μένουν χωρίς δικαίωμα ψήφου, σε εθνικές εκλογές, σε κανένα κράτος μέλος.

               (7)

               Η σημερινή κατάσταση μπορεί να θεωρηθεί ότι δεν συνάδει προς τη βασική προϋπόθεση της ιθαγένειας της Ένωσης, δηλαδή ότι είναι πρόσθετη σε σχέση με την εθνική ιθαγένεια και ότι έχει σχεδιαστεί έτσι ώστε να παρέχει πρόσθετα δικαιώματα στους πολίτες της Ένωσης, ενώ, στην περίπτωση αυτή, η άσκηση του δικαιώματος της ελεύθερης κυκλοφορίας μπορεί να οδηγήσει σε απώλεια του δικαιώματος πολιτικής συμμετοχής.

               (8)

               Επιπλέον, παρόλο που οι πολίτες της Ένωσης που στερούνται το δικαίωμα ψήφου διατηρούν το δικαίωμα εκλογής μελών του Ευρωπαϊκού Κοινοβουλίου, δεν έχουν το δικαίωμα να συμμετέχουν στις εθνικές διαδικασίες που οδηγούν στη σύνθεση των εθνικών κυβερνήσεων, τα μέλη των οποίων συναποτελούν το Συμβούλιο, δηλαδή τον έτερο συννομοθέτη της Ένωσης.

               (9)

               Αυτή η απώλεια του δικαιώματος ψήφου στις εθνικές εκλογές στη χώρα της ιθαγένειας, λόγω άσκησης του δικαιώματος μετάβασης σε άλλη χώρα της ΕΕ, γίνεται αντιληπτή από τους πολίτες της Ένωσης ως κενό στο πλαίσιο των πολιτικών τους δικαιωμάτων.

               (10)

               Στην έκθεση 2013 για την ιθαγένεια της ΕΕ με τίτλο «Πολίτες της ΕΕ: Τα δικαιώματά σας, το μέλλον σας» (2) η Επιτροπή υπογράμμισε ότι η πλήρης συμμετοχή των πολιτών της Ένωσης στον δημοκρατικό βίο της Ένωσης σε όλα τα επίπεδα είναι η πεμπτουσία της ιθαγένειας της Ένωσης. Η Επιτροπή ανακοίνωσε ότι προτίθεται να προτείνει εποικοδομητικούς τρόπους για να επιτρέψει στους πολίτες της ΕΕ που ζουν σε άλλο κράτος μέλος να συμμετέχουν πλήρως στον δημοκρατικό βίο της ΕΕ διατηρώντας το δικαίωμα ψήφου στις εθνικές εκλογές στη χώρα καταγωγής τους.

               (11)

               Το δικαίωμα ψήφου είναι βασικό πολιτικό δικαίωμα. Όπως αναγνωρίζει το Ευρωπαϊκό Δικαστήριο Δικαιωμάτων του Ανθρώπου, το δικαίωμα ψήφου δεν είναι προνόμιο. Οιαδήποτε γενική, αυτόματη και άνευ διακρίσεων παρέκκλιση από την αρχή της καθολικής ψηφοφορίας απειλεί με υπονόμευση του δημοκρατικού κύρους του νομοθετικού σώματος που εκλέγεται κατά παρέκκλιση από την εν λόγω αρχή, καθώς και της νομοθεσίας που εγκρίνει (3). Το τεκμήριο σε ένα δημοκρατικό κράτος, θα πρέπει, συνεπώς, να είναι υπέρ της ένταξης. Το ΕΔΔΑ αποφάνθηκε περαιτέρω ότι υπάρχει σαφής τάση υπέρ της χορήγησης δικαιώματος ψήφου στους υπηκόους - μη μόνιμους κατοίκους, παρά το γεγονός ότι δεν υπάρχει ακόμη κοινή ευρωπαϊκή προσέγγιση.

               (12)

               Οι κανόνες που ισχύουν επί του παρόντος σε ορισμένα κράτη μέλη μπορεί να οδηγήσουν σε κατάσταση όπου οι πολίτες της Ένωσης που κατοικούν σε άλλα κράτη μέλη μπορούν να στερηθούν το δικαίωμα ψήφου μόνο και μόνο επειδή διαμένουν μόνιμα στο εξωτερικό για συγκεκριμένο χρονικό διάστημα. Τούτο βασίζεται στην υπόθεση ότι μια δεδομένη χρονική διάρκεια διαμονής στο εξωτερικό συνεπάγεται απώλεια σύνδεσης με την πολιτική διαδικασία στη χώρα καταγωγής. Η υπόθεση αυτή, ωστόσο, δεν είναι σωστή σε κάθε μεμονωμένη περίπτωση. Κατά συνέπεια, θα ήταν ίσως σκόπιμο να δίδεται στους πολίτες που κινδυνεύουν να στερηθούν το δικαίωμα ψήφου η δυνατότητα να αποδείξουν ότι εξακολουθούν να ενδιαφέρονται για την πολιτική ζωή του κράτους μέλος του οποίου είναι υπήκοοι.

               (13)

               Οι πολίτες της Ένωσης που κατοικούν σε άλλο κράτος μέλος μπορεί να διατηρούν διά βίου και στενούς δεσμούς με τη χώρα καταγωγής τους και ενδέχεται να εξακολουθούν να επηρεάζονται άμεσα από πράξεις που ψηφίζονται από τα εκεί εκλεγμένα νομοθετικά όργανα. Η ευρεία πρόσβαση στις τηλεοπτικές εκπομπές από το εξωτερικό και η ύπαρξη του διαδικτύου και λοιπών τεχνολογιών με βάση το διαδίκτυο και τις κινητές επικοινωνίες καθιστούν ευκολότερη από ποτέ την εκ του σύνεγγυς παρακολούθηση και τη συμμετοχή στις κοινωνικές και πολιτικές εξελίξεις στο κράτος μέλος καταγωγής.

               (14)

               Το σκεπτικό της πολιτικής περί στέρησης του δικαιώματος ψήφου θα πρέπει να επανεξεταστεί υπό το πρίσμα των τρεχουσών κοινωνικοοικονομικών και τεχνολογικών συνθηκών, της τρέχουσας τάσης πολιτικής συμμετοχής χωρίς αποκλεισμούς και της σημερινής κατάστασης όσον αφορά την ευρωπαϊκή ολοκλήρωση, λαμβάνοντας υπόψη την πρωταρχική σημασία του δικαιώματος συμμετοχής στον δημοκρατικό βίο της Ένωσης καθώς και του δικαιώματος ελεύθερης κυκλοφορίας.

               (15)

               Μία πιο καθολική και αναλογική προσέγγιση θα διασφάλιζε ότι οι πολίτες που κάνουν χρήση του δικαιώματος ελεύθερης κυκλοφορίας και διαμονής σε κράτος μέλος της Ένωσης μπορούν να διατηρήσουν το δικαίωμα ψήφου στις εθνικές εκλογές, όταν επιδεικνύουν διαρκές ενδιαφέρον για την πολιτική ζωή στο κράτος μέλος του οποίου είναι υπήκοοι.

               (16)

               Θετική δράση εκ μέρους του πολίτη, όπως η αίτησή του να παραμείνει εγγεγραμμένος στους εκλογικούς καταλόγους του κράτους μέλους καταγωγής θα πρέπει να θεωρείται ως κατάλληλο κριτήριο —και ως το απλούστερο μέσο— επίδειξης διαρκούς ενδιαφέροντος για τον εθνικό πολιτικό βίο, με την επιφύλαξη της δυνατότητας για τα κράτη μέλη να ζητούν από τους πολίτες να υποβάλλουν παρόμοιες αιτήσεις σε τακτά χρονικά διαστήματα, επιβεβαιώνοντας έτσι τη διαιώνιση του ενδιαφέροντός τους.

               (17)

               Προκειμένου να ελαχιστοποιείται η επιβάρυνση των πολιτών που διαμένουν στο εξωτερικό, η υποβολή των αιτήσεων εγγραφής ή διατήρησης της εγγραφής στους εκλογικούς καταλόγους πρέπει να είναι δυνατή με ηλεκτρονικά μέσα.

               (18)

               Θα ήταν σημαντικό να εξασφαλιστεί η έγκαιρη και ενδεδειγμένη πληροφόρηση των πολιτών που μεταβαίνουν ή που διαμένουν σε άλλο κράτος μέλος σχετικά με τις προϋποθέσεις υπό τις οποίες μπορούν να διατηρούν το δικαίωμα ψήφου και σχετικά με τις αντίστοιχες πρακτικές ρυθμίσεις,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

               1.

               Όταν οι πολιτικές των κρατών μελών περιορίζουν το δικαίωμα ψήφου των υπηκόων τους στις εθνικές εκλογές με βάση, αποκλειστικά, την κατοικία του ενδιαφερομένου, τα κράτη μέλη θα πρέπει να δίνουν τη δυνατότητα στους υπηκόους τους που κάνουν χρήση του δικαιώματος ελεύθερης κυκλοφορίας και διαμονής στην Ένωση να επιδείξουν διαρκές ενδιαφέρον για την πολιτική ζωή στο κράτος μέλος του οποίου είναι υπήκοοι, μεταξύ άλλων μέσω αίτησης διατήρησης της εγγραφής στους εκλογικούς καταλόγους και, κατ’ αυτόν τον τρόπο, να διατηρήσουν το δικαίωμα ψήφου.

               2.

               Στις περιπτώσεις όπου τα κράτη μέλη επιτρέπουν στους υπηκόους τους που διαμένουν σε άλλο κράτος μέλος να διατηρήσουν το δικαίωμα ψήφου στις εθνικές εκλογές μέσω αίτησης διατήρησης της εγγραφής στους εκλογικούς καταλόγους, τούτο θα πρέπει να γίνει χωρίς να θίγεται η δυνατότητα, για τα κράτη μέλη, να θεσπίσουν αναλογικά συνοδευτικά μέτρα, όπως την υποχρέωση υποβολής εκ νέου αίτησης σε τακτά χρονικά διαστήματα.

               3.

               Τα κράτη μέλη που επιτρέπουν στους υπηκόους τους που διαμένουν σε άλλο κράτος μέλος να διατηρήσουν το δικαίωμα ψήφου στις εθνικές εκλογές μέσω αίτησης ή εκ νέου αίτησης διατήρησης της εγγραφής στους εκλογικούς καταλόγους, πρέπει να εξασφαλίζουν ότι όλες οι σχετικές αιτήσεις μπορούν να υποβάλλονται διά της ηλεκτρονικής οδού.

               4.

               Τα κράτη μέλη που προβλέπουν τη στέρηση του δικαιώματος ψήφου, στις εθνικές εκλογές, των υπηκόων τους που διαμένουν σε άλλο κράτος μέλος, πρέπει να τους ενημερώνουν, εγκαίρως και με τον ενδεδειγμένο τρόπο, για τις συνθήκες και τις πρακτικές ρυθμίσεις που χρειάζονται προκειμένου να διατηρήσουν το δικαίωμα ψήφου στις εθνικές εκλογές.
               Η παρούσα σύσταση απευθύνεται στα κράτη μέλη.

      Βρυξέλλες, 29 Ιανουαρίου 2014.

            Για την Επιτροπή

         Viviane REDING

            Αντιπρόεδρος

      (1)  COM(2010) 603.

      (2)  COM(2013) 269.

      (3)  Απόφαση του Ευρωπαϊκού Δικαστηρίου Ανθρωπίνων Δικαιωμάτων, της 7ης Μαΐου 2013, στην υπόθεση Shindler.


Avis juridique important

|

31996H0592

96/592/ΕΚ: Σύσταση αριθ. 20 της 31ης Μαΐου 1996 σχετικά με τη βελτίωση της διαχείρισης και του διακανονισμού των αμοιβαίων απαιτήσεων

Επίσημη Εφημερίδα αριθ. L 259 της 12/10/1996 σ. 0019 - 0020

ΣΥΣΤΑΣΗ αριθ. 20 της 31ης Μαΐου 1996 σχετικά με τη βελτίωση της διαχείρισης και του διακανονισμού των αμοιβαίων απαιτήσεων (96/592/ΕΚ)Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΕΙΑ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,Έχοντας υπόψη:το άρθρο 36 παράγραφος 3 του κανονισμού (ΕΟΚ) αριθ. 1408/71 του Συμβουλίου, βάσει του οποίου οι αρμόδιες αρχές δύο ή περισσότερων κρατών μελών μπορούν να προβλέπουν άλλους τρόπους απόδοσης των παροχών σε είδος για την ασφάλιση ασθενείας και μητρότητας, που χορηγούνται από το φορέα ενός κράτους μέλους για λογαριασμό του φορέα άλλου κράτους μέλους, εκτός από τους τρόπους που προβλέπονται στην παράγραφο 2 του ίδιου άρθρου και περιγράφονται στα άρθρα 93, 94, 95 και 102 του κανονισμού (ΕΟΚ) αριθ. 574/72,το άρθρο 63 παράγραφος 3 του κανονισμού (ΕΟΚ) αριθ. 1408/71, το οποίο περιλαμβάνει ανάλογες διατάξεις για τις παροχές σε είδος για την ασφάλιση εργατικών ατυχημάτων και επαγγελματικών ασθενειών, όσον αφορά τις αποδόσεις που αναφέρονται στα άρθρα 96 και 102 του κανονισμού (ΕΟΚ) αριθ. 574/72, καιτο άρθρο 81 στοιχείο α) του κανονισμού (ΕΟΚ) αριθ. 1408/71, σύμφωνα με το οποίο είναι αρμόδια για τον διακανονισμό κάθε διοικητικού ζητήματος που προκύπτει από τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72 του Συμβουλίου,Εκτιμώντας:ότι είναι σκόπιμο να επιταχυνθεί ο διακανονισμός των αμοιβαίων απαιτήσεων δυνάμει των άρθρων 93, 94, 95 και 96 που προαναφέρονται 7ότι ο στόχος αυτός μπορεί να επιτευχθεί ιδίως μέσω της κατάρτισης χρονοδιαγράμματος για τον διακανονισμό των απαιτήσεων βάσει λογαριασμών όπως προβλέπουν τα άρθρα 93 και 96 του κανονισμού (ΕΟΚ) αριθ. 574/72, καθώς και χρονοδιαγράμματος για τον διακανονισμό των απαιτήσεων που θεμελιώνονται σε κατ' αποκοπή ποσά και αναφέρονται στα άρθρα 94 και 95 του κανονισμού (ΕΟΚ) αριθ. 574/72,Συσκεφθείσα σύμφωνα με το άρθρο 80 παράγραφος 3 του κανονισμού (ΕΟΚ) αριθ. 1408/71,ΣΥΝΙΣΤΑ:στους φορείς των κρατών μελών να ακολουθήσουν το παρακάτω χρονοδιάγραμμα για την απόδοση που προβλέπουν τα άρθρα 93 και 96 και τα άρθρα 94 και 95 του κανονισμού (ΕΟΚ) αριθ. 574/72.Α. Αποδόσεις που προβλέπουν τα άρθρα 93 και 96 του κανονισμού (ΕΟΚ) αριθ. 574/72 1. Οι φορείς που χορήγησαν τις παροχές σε είδος, οι οποίες προβλέπονται στα άρθρα 93 και 96 του κανονισμού (ΕΟΚ) αριθ. 574/72, πρέπει να υποβάλουν τις απαιτήσεις τους εντός ενός έτους που ακολουθεί το ημερολογιακό εξάμηνο, στη διάρκεια του οποίου χορηγήθηκαν οι παροχές.2. Ο μήνας που θεωρείται ως μήνας υποβολής των απαιτήσεων είναι εκείνος στη διάρκεια του οποίου ο οργανισμός που χορηγείται κατά το άρθρο 102 παράγραφος 2 του κανονισμού (ΕΟΚ) αριθ. 574/72 παραλαμβάνει την επιστολή υποβολής των απαιτήσεων, η οποία αποστέλλεται συστημένη με απόδειξη παραλαβής.3. Η επαλήθευση των λογαριασμών πραγματοποιείται εντός 18μήνου μετά τη λήξη του ημερολογιακού εξαμήνου, στη διάρκεια του οποίου υποβλήθηκαν οι λογαριασμοί. Η απόρριψη των ατομικών καταστάσεων πραγματικών δαπανών (Ε 125) πραγματοποιείται το αργότερο έως τη λήξη αυτού του 18μήνου.4. Οι διαφορές ρυθμίζονται το αργότερο έως τον 30ό μήνα μετά τη λήξη του εξαμήνου, στη διάρκεια του οποίου υποβλήθηκαν οι αντίστοιχες απαιτήσεις.Β. Αποδόσεις που προβλέπουν τα άρθρα 94 και 95 του κανονισμού (ΕΟΚ) αριθ. 574/72 5. Οι φορείς που χορήγησαν τις παροχές σε είδος, οι οποίες προβλέπονται στα άρθρα 94 και 95 του κανονισμού (ΕΟΚ) αριθ. 574/72, πρέπει να υποβάλουν τις ατομικές καταστάσεις των μηνιαίων κατ' αποκοπήν ποσών (Ε 127) που αφορούν ένα ημερολογιακό έτος, μόλις συνταχθεί η συγκεντρωτική κατάσταση της χρήσης και το αργότερο εντός του εξαμήνου που ακολουθεί τη δημοσίευση στην Επίσημη Εφημερίδα των Ευρωπαϊκών Κοινοτήτων του μέσου κόστους που αντιστοιχεί στην εν λόγω χρήση.6. Ο μήνας που θεωρείται ως μήνας υποβολής της συγκεντρωτικής κατάστασης είναι εκείνος, στη διάρκεια του οποίου ο οργανισμός που ορίζεται κατά το άρθρο 102 παράγραφος 2 του κανονισμού (ΕΟΚ) αριθ. 574/72 παραλαμβάνει την επιστολή υποβολής της συγκεντρωτικής κατάστασης, η οποία αποστέλλεται συστημένη με απόδειξη παραλαβής.7. Η επαλήθευση των συγκεντρωτικών καταστάσεων πραγματοποιείται εντός 18μήνου μετά την υποβολή τους. Η απόρριψη των καταστάσεων Ε 127 πραγματοποιείται το αργότερο τον 18ο μήνα μετά το μήνα υποβολής της σχετικής συγκεντρωτικής κατάστασης.8. Οι διαφορές ρυθμίζονται το αργότερο έως τον 30ό μήνα μετά τη λήξη του εξαμήνου, στη διάρκεια του οποίου υποβλήθηκαν οι αντίστοιχες απαιτήσεις.Η παρούσα σύσταση ισχύει από την 1η Ιανουαρίου 1997.Ο πρόεδρος της διοικητικής επιτροπήςG. MICCIO